Empat matlamat RMK12 jadikan Malaysia negara berpendapatan tinggi: PM

Rancangan Malaysia Ke-12 (RMK12) yang menyasarkan empat matlamat utama untuk dicapai dalam tempoh lima tahun, bermula tahun ini hingga 2025, menggariskan tiga tema, empat pemangkin dasar serta 14 pemacu perubahan.

Sehubungan itu, Perdana Menteri, Datuk Seri Ismail Sabri Yaakob mengunjurkan Malaysia bakal menjadi negara berpendapatan tinggi, berteknologi tinggi dan memiliki kualiti hidup yang lebih baik pada 2025.

Membentangkan RMK12 di Dewan Rakyat hari ini, beliau menggariskan empat matlamat tempoh lima tahun akan datang ialah:

Menyasarkan pertumbuhan Keluaran Dalam Negara Kasar (KDNK) pada kadar 4.5 peratus hingga 5.5 peratus setahun
Meningkatkan purata pendapatan isi rumah kepada kira-kira RM10,000 sebulan pada 2025
Mengurangkan jurang KDNK per kapita antara Wilayah Tengah dan Sabah dikurangkan kepada satu nisbah 2.5, manakala bagi Sarawak dikurangkan kepada satu nisbah 1.2 pada 2025.
Pengurangan intensiti pelepasan gas rumah kaca atau ‘green house gas’ (GHG) sebanyak 45 peratus kepada KDNK pada 2030

Mengulas lanjut, Ismail Sabri menegaskan, RMK12 adalah pelan pembangunan menyeluruh yang akan memperkenalkan beberapa pembaharuan bagi memastikan pertumbuhan ekonomi yang mampan, dengan pengagihan peluang dan hasil yang lebih saksama.

Bagi tujuan itu, katanya, tiga tema dan empat pemangkin dasar serta 14 pemacu perubahan diperkenalkan dalam RMK12.

Tiga tema itu iaitu menjana semula ekonomi, memperkukuh keselamatan, kesejahteraan dan inklusiviti serta melonjakkan kemampanan.

Manakala empat pemangkin dasar pula iaitu membangunkan bakat masa hadapan, mempercepat penerimagunaan teknologi dan inovasi, menambah baik ketersambungan dan infrastruktur pengangkutan serta memperkukuh perkhidmatan awam.

Beliau berkata kerajaan mengambil pendekatan keseluruhan negara yang membabitkan seluruh jentera dan agensi kerajaan, industri serta masyarakat dalam misi tunggal untuk melaksanakan pembaharuan.

Ismail Sabri berkata RMK12 adalah bukti komitmen kerajaan dalam meneraju dan menyusun langkah bagi mendepani apa jua situasi dan ia dirangka berdasarkan pendekatan dari bawah ke atas, dengan mengambil kira pandangan semua pihak berkepentingan.

“Tujuan pembaharuan ini bukanlah untuk menjana kekayaan negara semata-mata, sebaliknya bagi menangani beberapa cabaran struktur ekonomi, menyediakan tenaga kerja masa hadapan, meningkatkan kesejahteraan Keluarga Malaysia dan merapatkan jurang pembangunan antara wilayah.

“Ia juga bagi memastikan pelaksanaan kaedah yang lebih berkesan dalam menyampaikan perkhidmatan kepada rakyat.

“Insya-Allah, dengan terlaksananya pembaharuan ini, pada 2025, Malaysia akan menjadi sebuah negara berpendapatan tinggi dan mempunyai kualiti hidup yang lebih baik, selain kita juga berhasrat menjadikan Malaysia sebuah negara berteknologi tinggi,” katanya.

Perdana Menteri berkata, terdapat pelbagai pendekatan baharu yang boleh dilaksanakan dalam RMK12, namun semua pihak perlu mendakap erat prinsip kebersamaan, keluar daripada zon selesa dan mengorak langkah ke hadapan dengan yakin, berbekalkan hala tuju yang jelas.

Beliau berkata dalam keadaan dunia yang serba tidak menentu, semua pihak perlu menjayakan pelaksanaan RMK12 dengan sentiasa melakukan penilaian berkala dan lebih fleksibel dalam bertindak balas, selari dengan hasrat kerajaan untuk memastikan tiada rakyat yang tercicir atau terpinggir dalam arus pembangunan.

Katanya pelaksanaan dan pencapaian objektif serta matlamat RMK12 bergantung kepada komitmen semua pihak, terutama anak muda, justeru beliau mengajak mereka untuk bersama-sama menjayakan agenda pembangunan negara berlandaskan semangat Keluarga Malaysia.


Piala Dunia 2022 Qatar: Pemain wajib ambil vaksin jika ingin beraksi

Semua pemain bola sepak antarabangsa wajib melengkapkan dua dos suntikan vaksin Covid-19, sekiranya mereka ingin beraksi pada Kejohanan Piala Dunia FIFA 2022 di Qatar.

Hal itu ditegaskan sendiri oleh Timbalan Ketua Pengawai Perubatan England, Profesor Jonathan Van-Tam dengan menggesa semua pemain terlibat untuk mendapatkan vaksin sambil menjelaskan kepada mereka untuk mengabaikan segala mitos berhubung hal itu.

Pada masa sama, Qatar turut mewajibkan pengambilan vaksin Covid-19 kepada semua pemain yang mengambil bahagian dalam kejohanan dunia itu.

Menurut kenyataan media, penyokong yang ingin menonton kejohanan itu pada November tahun depan juga wajib melengkapkan dua dos vaksin Covid-19.

Bagaimanapun syarat itu menimbulkan rasa tidak puas segelintir pihak dengan menyifatkan tindakan Qatar akan menyebabkan Piala Dunia itu akan kehilangan kelibat beberapa bintang bola sepak terkenal antarabangsa.

Ini kerana, terdapat beberapa pemain bola sepak dunia menolak pengambilan vaksin.

Selain itu, kelab Liga Perdana Inggeris sebelum ini juga melaporkan masih terdapat pemain yang menentang pengambilan vaksin Covid-19 termasuk bintang Arsenal, Granit Xhaka.

Sehingga kini, terdapat 4.6 juta vaksin sudah diberikan kepada rakyat Qatar dengan merangkumi hampir 82 peratus dari penduduk di negara itu.

Qatar selaku tuan rumah Piala Dunia 2022 sedang melaksanakan perbincangan dengan pihak FIFA dan pihak berkuasa perubatan untuk menyelesaikan isu ini dengan baik.

Dengan itu, beberapa alternatif tambahan sedang dipertimbangkan termasuk, memberi peluang kepada pemain yang tidak divaksin untuk beraksi dalam kejohanan itu dengan syarat mereka perlu melaporkan ujian saringan negatif setiap tiga hari. – Agensi


PAS setuju tangguh pengundi 18 tahun, pendaftaran automatik

PAS hari ini menyatakan sokongan dan persetujuan terhadap keputusan Suruhanjaya Pilihan Raya (SPR) untuk menangguhkan pelaksanaan pendaftaran pemilih secara automatik bagi pengundi berusia 18 tahun.

Presiden PAS, Datuk Seri Abdul Hadi Awang berkata, sokongan itu diberikan atas alasan kelayakan mengundi bukan sahaja bergantung kepada usia 18 tahun, tetapi juga pemilih mesti seorang yang matang.

Katanya, Malaysia tidak perlu terikut-ikut dengan konsep demokrasi di negara Barat yang hanya berpandukan kepada umur 18 tahun semata-mata.

“Sebaliknya yang lebih penting ialah kematangan seseorang memilih kerajaan kerana dalam Islam ada disebut mengenai tahun kematangan itu. Undi (18 tahun) bergantung kepada kematangan, jangan (kira) undi 18 tahun sahaja, mesti ada kematangan.

“Kita (Malaysia) tak boleh terpengaruh dengan demokrasi Barat. Dalam Islam ada disebut tahun kematangan. Kematangan boleh berlaku (umur) 16 tahun, 18 tahun, boleh berlaku 25 tahun. (Ada) Orang 40 tahun tak matang lagi pun ada, malangnya kita (negara) berpandu kepada konsep demokrasi barat, pada umur bukan kematangan.

“Sebab itu perlu dibuat pertimbangan kepada kematangan bukan kepada umur sahaja,” katanya kepada pemberita selepas Kuliah Dhuha Jumaat di Masjid Rusila, Marang, hari ini.

Sebelum ini, beberapa pemimpin pembangkang dan UMNO membantah kenyataan Pengerusi SPR, Datuk Abdul Ghani Salleh yang berkata, pendaftaran pemilih automatik dan undi 18 tahun, yang diluluskan Dewan Rakyat pada 16 Julai 2019 dijangka hanya boleh dilaksanakan selepas 1 September 2022.

Abdul Hadi berkata, PAS tidak terkesan jika pelaksanaan pendaftaran pemilih undi 18 tahun itu ditangguhkan kerana mahu rakyat yang lebih matang dalam memilih kerajaan.


Annuar Musa tegur kempen BN mesti matang, biar rakyat tentukan

Jentera Barisan Nasional (BN) perlu matang sepanjang tempoh berkempen pada Pilihan Raya Negeri (PRN) Melaka dan biar rakyat menentukan mereka memilih calon yang bertanding, kata Tan Sri Annuar Musa.

Menteri Komunikasi dan Multimedia itu berkata semasa berkempen, calon BN perlu memberikan penekanan dan memaklumkan pengundi, tentang usaha-usaha yang akan dilakukan untuk kesejahteraan rakyat.

“Kempen mesti terarah kepada memberitahu apa yang kita hendak lakukan, daripada memburukkan mana-mana pihak sebab akhirnya bila kita menang, kita kena kerja untuk rakyat,” katanya ketika ditanya mengenai kempen PRN Melaka itu.

Ahli Parlimen Ketereh itu menghadiri majlis penyampaian bantuan Deepavali Rumah Prihatin di Rumah Prihatin @ Grand Seasons.

Berhubung soal peluang UMNO untuk memenangi PRN Melaka, Annuar berkata terpulang kepada rakyat Melaka untuk menentukannya.

“Jadi UMNO atau parti-parti lain hendaklah bertawakal kepada Allah dan menyerahkan mandat kepada rakyat. Biarlah rakyat yang menentukan.

“Sebagai ahli UMNO, saya doakan agar UMNO menang di tempat-tempat yang UMNO tawarkan diri untuk bertanding,” katanya.

Ketika ditanya sama ada terdapat ruang untuk UMNO dan PAS ‘menyelamatkan’ kerjasama politik menerusi Muafakat Nasional (MN), Annuar berkata apa yang telah diputuskan kedua-dua parti itu ketika ini tidak akan kekal selama-lamanya.

“Pada saya ia (keputusan parti menghadapi PRN Melaka secara berasingan) adalah satu perlawanan pramusim dan tidak bermakna kekal seperti itu.

“Memang parti telah membuat pendirian dan kita ikut apa yang diputuskan, namun asasnya (perjuangan) tidak berubah iaitu kita harus berusaha mewujudkan solidariti nasional dan kurangkan konflik dan pertelingkahan,” katanya.

PRN Melaka yang ditetapkan pada 20 Nov ini adalah susulan pembubaran DUN Melaka pada 4 Okt lepas selepas empat Ahli Dewan Undangan Negeri menarik sokongan terhadap kepimpinan Ketua Menteri Melaka Datuk Seri Sulaiman Md Ali.

Dalam pilihan raya ini, BN bertanding di kesemua 28 kerusi Dewan Undangan Negeri (DUN) dengan UMNO 20 kerusi, MCA (tujuh) dan MIC (satu).


UK senaraikan cacar monyet sebagai penyakit perlu dilaporkan segera

Agensi Keselamatan Kesihatan United Kingdom (UKHSA) kini menyenaraikan cacar monyet sebagai penyakit berjangkit yang perlu dimaklumkan – apa-apa daripada keadaan kesihatan yang perlu dilaporkan kepada pihak berkuas kesihatan awam, mulai Rabu (8 Jun).

Ini bermakna semua doktor di UK perlu memaklumkan kepada pihak berkuasa tempatan apabila mereka mengesyaki pesakit mempunyai virus itu.

“Diagnosis dan pelaporan pantas adalah kunci untuk menghalang sebarang penyebaran cacar monyet,” kata Pengarah UKHSA bagi kes cacar monyet dalam satu kenyataan.

“Peraturan baharu ini akan menyokong kami dan rakan kongsi kesihatan kami untuk mengenal pasti, merawat dan mengawal penyakit dengan cepat.”

Pihak makmal juga mesti memaklumkan kepada UKHSA jika virus itu dikenal pasti dalam sampel yang diuji.

Peraturan itu dikeluarkan susulan jumlah kes cacar monyet yang disahkan di UK mencapai 302 pesakit pada Isnin.

Profesor Epidemiologi Penyakit Berjangkit, London School of Hygiene & Tropical Medicine (LSHTM), Prof David Heymann berkata menjadikan cacar monyet sebagai penyakit yang perlu dimaklumkan, menunjukkan usaha dilakukan bagi memastikan pelaporan dari semua sektor – awam dan swasta – dan semua bahagian agensi keselamatan kesihatan.

“Langkah itu membolehkan kerajaan menumpukan pengawasan kepada seluruh penduduk – bukan sahaja kepada kumpulan berisiko yang dikenal pasti setakat ini.

“Ini akan membenarkan pengenalpastian yang lebih jelas terhadap semua kumpulan berisiko dan membantu memahami epidemiologi dan tahap penyebaran dengan lebih baik,” katanya.

UKHSA mengekalkan risiko kepada populasi umum adalah rendah kerana virus itu, yang ditularkan melalui hubungan fizikal rapat, tidak merebak dengan mudah.

Bagaimanapun, ia boleh hidup di permukaan seperti cadar atau tuala.

Orang ramai dinasihatkan untuk melihat ruam yang luar biasa bagi mereka atau ulser. – Agensi


3,490 kes baharu, 6 kematian

Sebanyak 3,490 kes baharu, enam kematian dan tiga kluster Covid-19 dilaporkan dalam tempoh 24 jam semalam (Jumaat, 19 Ogos 2022), kata Kementerian Kesihatan.

Jangkitan baharu itu turun berbanding 4,071 kes yang direkodkan pada Khamis, menurut laman sesawang CovidNOW KKM.

Jumlah kes baharu itu menjadikan kumulatif positif Covid-19 sejak Januari 2020 hingga semalam meningkat kepada 4,752,490 kes, dengan 4,673,593 pesakit telah pulih, termasuk 3,193 yang sembuh semalam.

Daripada jumlah jangkitan baharu itu, 2,351 kes Covid-19 melibatkan penerima vaksin dos penggalak; 746 kes (individu lengkap dua dos); 369 kes (individu tidak divaksinasi); dan 24 kes membabitkan individu yang menerima satu dos.

Sehingga semalam kes aktif naik lagi kepada 42,767, berbanding 42,476 kes kes yang dicatat pada Khamis, dengan seramai 41,212 pesakit masih menjalani kuarantin di rumah (40,826 pada Khamis), dan 26 ditempatkan di Pusat Kuarantin dan Rawatan Covid-19 (27 pada Khamis).

Sementara itu, jumlah pesakit yang dirawat di hospital turun kepada 1,454 orang berbanding 1,542 pada Khamis, manakala 75 pesakit dimasukkan ke unit rawatan rapi, turun berbanding 81 yang dicatat pada Khamis, dengan 45 daripadanya memerlukan alat bantuan pernafasan.

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:

Pada masa sama, KKM juga memaklumkan seramai enam lagi pesakit meninggal dunia akibat komplikasi Covid-19 semalam. Semua kes kematian itu dilaporkan di fasiliti kesihatan.

Jumlah itu menjadikan kumulatif kematian akibat Covid-19 di negara ini sejak Mac 2020 hingga semalam meningkat kepada 36,130 kes, termasuk 7,677 kes brought in death (BID).

Enam kematian itu di laporkan masing-masing dua kes di Melaka dan Selangor, serta masing-masing satu kes di Johor dan Pahang.

Sementara itu, KKM juga memaklumkan tiga lagi kluster baharu Covid-19 dilaporkan masing-masing dua di Perak dan satu di Selangor semalam melibatkan 30 kes.

Kluster Jalan Manjoi dikesan di daerah Kinta, Perak membabitkan kategori kumpulan berisiko tinggi dengan seramai 10 pesakit dan Kluster Jalan Slim 2 di Mualim pula melibatkan kategori pendidikan (lapan pesakit).

Dua belas individu dalam kategori kumpulan berisiko tinggi turut dijangkiti Covid-19 membabitkan Kluster Persiaran Puchong Jaya Selatan di Petaling, Selangor.


AstraZeneca optimum pengeluaran vaksin untuk Asia Tenggara

AstraZeneca memberi jaminan mereka akan berusaha mengoptimumkan pembuatan dan pengeluaran vaksin Covid-19 dari kilang Siam Bioscience di Thailand untuk diedarkan di seluruh Asia Tenggara.

Pengarah Urusan AstraZeneca Thailand James Teague, dalam surat terbuka kepada penduduk negara itu yakin syarikat berkenaan mampu meningkatkan pengeluaran tetapi bergantung kepada bahan material biologi.

Menerusi surat itu juga Teague berjanji untuk mencari vaksin berkenaan dalam mana-mana rantaian pengedaran di 20 pengeluar di tempat lain untuk dihantar ke negara-negara di Asia Tenggara

“Kami menyedari orang ramai perlu diberi vaksin sama ada di Thailand atau seluruh Asia Tenggara. Vaksin yang dibuat di Thailand juga penting untuk negara jiran kita,” katanya yang memberi bayangan tidak menyokong desakan supaya Thailand mengharamkan eksport vaksin itu sehingga semua penduduknya divaksin.

Terdahulu Kementerian Kesihatan Awam Thailand melaporkan sebanyak 14,260 kes baharu Civid-19 dan 119 kematian sepanjang 24 jam, semalam.

Sehingga kini 4,099 pesakit dalam kritikal dan diletakkan di bawah penjagaan rapi hospital dan memerlukan alat bantuan pernafasan.

Phuket yang membuka semula pulau itu kepada pelancong baru-baru ini merekodkan 21 jangkitan baharu menjadikan 90 kes dalam tempoh seminggu.

Teague berkata pihaknya memandang serius peningkatan jumlah kes baharu Covid-19 di Thailand dan beberapa negara lain di rantau ini dan memberi jaminan bahawa AstraZeneca memberi keutamaan dalam pengeluaran vaksin berkenaan.

“Menjelang akhir Julai ini kami akan menghantar 11.3 juta dos sebagai sebahagian daripada komitmen 61 juta seperti dijanjikan kepada Thailand.

“Sehingga kini kami telah menyerahkan sembilan juta dos dengan 2.3 juta akan diberi kepada Kementerian Kesihatan minggu depan,” katanya. – Agensi


Pemakanan tidak sihat burukkan masalah diabetes

Peredaran masa membawa bersama perubahan pada kebanyakan aspek kehidupan termasuk pemakanan dan sejak beberapa tahun kebelakangan ini kita dapat melihat “kegilaan”, khususnya golongan muda, terhadap makanan dan minuman ‘hipster’ yang unik.

Antara yang popular ialah pisang goreng bersalut keju, teh ais boba dan ‘Milo ais kepal’ yang mengandungi gula yang amat tinggi dan disifatkan oleh pakar kesihatan awam sebagai “keterlaluan”.

Jika dilihat pada corak pemakanan sedemikian, tidak hairanlah apabila berlaku peningkatan kes diabetes dalam kalangan orang muda berusia bawah 40 tahun di Malaysia sejak 11 tahun yang lalu dan ini bukanlah satu pencapaian yang boleh dibanggakan.

Berdasarkan Tinjauan Kebangsaan Kesihatan dan Morbiditi (NHMS) 2019, prevalens diabetes dalam kalangan orang dewasa Malaysia berumur 18 tahun ke atas menunjukkan trend peningkatan, bermula dengan 11.2 peratus pada 2011, meningkat kepada 13.4 peratus (2015) dan yang terkini, 18.3 peratus atau 3.9 juta orang daripada populasi negara (2019).

Statistik ini dijangka akan terus meningkat apabila tinjauan NHMS dilaksanakan pada 2023 nanti.

Menurut Pakar Perubatan Dalam dan Nefrologi Hospital Pakar KPJ Pasir Gudang, Dr. Tye Yi Loon, kencing manis ialah satu penyakit iaitu kandungan gula di dalam badan sentiasa berada dalam paras yang tinggi.

“Gula dalam darah tidak dapat diserap sepenuhnya ke dalam sel yang mengakibatkan bacaan gula meningkat. Ini disebabkan oleh kekurangan pengeluaran insulin oleh pankreas yang menjadikan gula tidak dapat dikawal dengan baik. Insulin merupakan salah satu hormon di dalam badan yang bertugas untuk mengawal dan mempengaruhi metabolism gula di dalam sel,” katanya.

Tambah Dr. Yi Loon, antara faktor utama peningkatan penyakit kencing manis dalam kalangan orang dewasa adalah obesiti. Sebanyak 50.1 peratus golongan dewasa di Malaysia mengalami masalah kegemukan berbanding 48.6 peratus pada tahun 2015. Selain itu, faktor yang menyumbang kepada risiko menghidapi penyakit kencing manis adalah peningkatan usia, gaya hidup yang tidak aktif dan pemakanan yang tidak sihat.

Pada peringkat permulaaan, pesakit kencing manis biasanya tidak mengalami gejala yang spesifik. Namun, terdapat tanda-tanda yang mungkin menunjukkan seseorang itu menghidapi kencing manis antaranya adalah sentiasa dahaga, kerap kencing, penyusutan berat badan, proses penyembuhan luka yang lambat atau mudah mendapat jangkitan kuman.

Sementara itu, neliau berpandangan trend membimbangkan tentang peningkatan kelaziman diabetes dalam kalangan generasi Y (lahir pertengahan 1980-an hingga 2000) berpunca daripada “keracunan makanan disebabkan pilihan sendiri” dan kurang pergerakan fizikal.

“Ini perlu diperbaiki melalui gaya hidup aktif dengan melakukan pergerakan fizikal setiap 30 hingga 60 minit setiap hari serta berjalan kaki 50 kali dari satu dinding ke satu dinding lain di rumah.

“Pergerakan fizikal juga adalah perkara paling penting berbanding senaman intensif, kerana senaman amat sukar dilakukan jika seseorang itu sudah tua atau mengalami osteoartritis (sakit sendi yang ketara). Namun jika ingin bersenam, anda digalakkan untuk melakukannya minimum 150 minit setiap minggu, selain melakukan aktiviti berjalan pantas selama 30 minit, lima hari seminggu,” katanya.

Dalam pada itu, Dr. Yi Loong memberitahu, walaupun kencing manis ini tidak dapat disembuhkan, tetapi ia masih boleh dikawal. Dalam jangka masa panjang, sekiranya penyakit ini tidak dikawal dengan baik, paras gula yang tinggi dapat merosakkan organ dan pesakit akan terdedah kepada komplikasi seperti penyakit jantung, penyakit buah pinggang, angin ahmar, penyakit saraf dan lain-lain.

“Sewaktu pesakit mendapat komplikasi tersebut, kerosakan organ yang telah berlaku tidak dapat dipulihkan. Justeru, adalah penting untuk kita mendapatkan pengesanan awal penyakit kencing manis,” ujarnya.

Hal ini kerana, supaya rawatan dapat diberikan pada peringkat awal. Bagi mengetahui seseorang itu mempunyai masalah kencing manis adalah dengan menjalani pemeriksaan darah. Antara pengesanan yang boleh dilakukan adalah melalui ujian saringan seperti ujian darah glukosa berpuasa (fasting blood sugar), ujian darah tolerasi glukosa (OGTT) atau ujian darah untuk HbA1c.

“Perubahan cara hidup yang sihat mampu mengelakkan risiko menghidapi penyakit kencing manis. Ini termasuklah dengan mengamalkan pemakan yang sihat dan seimbang. Antaranya mengurangkan pengambilan makanan yang manis.

“Tetapi kita juga perlu tahu bahawa makanan berkarbohidrat tinggi seperti nasi, biskut, kek, kuih-muih dan mi turut menyumbang kepada meningkatkan kandungan gula dalam badan. Orang ramai perlu tahu untuk kita mengetahui kandungan nutrisi dalam setiap makanan yang diambil supaya dapat mengesan kandungan gula yang tersembunyi. Dengan cara ini, kita dapat memastikan kadar kalori dapat diambil sewajarnya mengikut keperluan tubuh badan,” ujarnya.

Selain itu, tambah Dr. Yi Loon menasihatkan agar orang ramai melakukan aktiviti bersukan seperti bersenam sekurang-kurangnya 150 minit seminggu (iaitu lima atau enam kali seminggu). Ini berupaya mengekalkan kecergasan dan meningkatkan kesihatan kardiovaskular.

Di samping itu, lakukan juga aktiviti fizikal dalam rutin harian, seperti berjalan pantas dan menaiki tangga. Aktiviti dan senaman ini turut berfungsi untuk mengurangkan berat badan yang berlebihan.

“Walaubagaimanapun, adalah sukar untuk melakukannya tanpa disiplin yang tinggi. Jadi, adalah sangat penting untuk seseorang itu berusaha bersungguh-sungguh mengikuti rawatan yang diberikan dan melakukan perubahan gaya hidup yang lebih sihat. Ini kerana masalah kencing manis ini merupakan penyakit yang berpanjangan.

“Sesetengah pesakit hanya membeli ubat kencing manis yang sama tanpa mendapatkan pemantauan dari doktor. Sebenarnya, rawatan susulan dan ujian berkala adalah penting dalam pengawalan tahap kencing manis serta mampu mengesan awal sebarang komplikasi yang berlaku terhadap pesakit.

Secara tidak langsung, ini membolehkan pesakit dapat mengambil langkah awal untuk merawat penyakit mereka. Di samping itu, ubat-ubatan yang diberikan juga perlu diubah dari semasa ke semasa sekiranya pengawalan kencing manis tersebut tidak mencapai paras yang memuaskan,” tambahnya.

Kesimpulannya, setiap individu perlu cakna dan peka terhadap kesihatan mereka, terutamanya golongan muda. Ini kerana mereka berisiko mendapat penyakit kencing manis tanpa mengetahui bahawa mereka telah menghidapi penyakit tersebut. Bahkan, golongan ini berisiko mendapat komplikasi yang lebih ketara. Malah, jangka hayat mereka akan lebih singkat sekiranya telah disahkan menghidapi kencing manis.


‘Suntik vaksin selepas berbuka jika takut batal puasa’

Pertubuhan Muslim United Kingdom (UK) membuka pusat vaksinasi sementara yang menawarkan vaksin Covid-19 selepas berbuka puasa, pada Ramadan kali ini bagi sesiapa yang berpendapat suntikan boleh membatalkan puasa mereka.

Pusat itu yang dibuka pada Jumaat lalu, mula menawarkan perkhidmatan berkenaan di klinik sementara di Sutton, selatan London.

Kempen vaksinasi itu dianjurkan oleh pertubuhan Muslim terbesar di UK, Majlis Muslim Britain dan Persatuan Perubatan Islam British, dengan sokongan Perkhidmatan Kesihatan Kebangsaan (NHS) Britain.

Dr Kashif Aziz dari Pusat Perubatan Sutton berkata, sesetengah umat Islam berpendapat mengambil suntikan boleh membatalkan puasa mereka.

“Kami tidak mahu ada individu yang tertinggal daripada program vaksinasi ini hanya kerana berpendapat suntikan akan membatalkan puasa.

“Sebab itu kamu mewujudkan klinik sementara, selain terdapat beberapa kebimbangan dalam masyarakat,” katanya.

UK menyaksikan lebih 127,000 kematian akibat pandemik Covid-19 baharu sahaja memansuhkan perintah berkurung.

Perintah berkurung terbaharu di UK bermula 5 Januari lalu selepas negara itu mengesan varian baharu Covid-19 yang lebih cepat merebak sehingga menyumbang kepada peningkatan jangkitan harian dan kematian.

Negara itu juga telah memulakan kempen vaksinasi secara meluas dan setakat ini 32 juta penduduknya sudah menerima dos pertama dan 8.5 juta lagi menerima dos kedua. – Agensi


Pekerja perancah besi runtuh meninggal dunia

Seorang pekerja warga Bangladesh yang cedera dalam kejadian perancah besi runtuh di tapak pembinaan Lebuhraya Bertingkat Damansara-Shah Alam (DASH) semalam, meninggal dunia, pagi tadi.

Ketua Polis Daerah Petaling Jaya, Asisten Komisioner Mohamad Fakhrudin Abdul Hamid, berkata mangsa berusia 43 tahun meninggal dunia pada jam 7 pagi tadi di Wad Kecemasan Hospital Sungai Buloh (HSB).

“Bedah siasat mengesahkan mangsa meninggal dunia akibat trauma pelbagai dan kegagalan fungsi pelbagai organ akibat serangan jantung.

“Mangsa mengalami kecederaan serius dalam kejadian itu akibat dihempap perancah besi yang runtuh dan keadaannya dilaporkan kritikal ketika dirawat di HSB, semalam,” katanya menurut laporan BH hari ini.

Dalam kejadian kira-kira jam 7.10 malam itu, dua pekerja warga Bangladesh cedera apabila perancah besi di tapak pembinaan DASH berhampiran susur keluar Kota Damansara, runtuh.

Pengarah Jabatan Bomba dan Penyelamat Malaysia (JBPM) Selangor, Norazam Khamis, semalam dipetik sebagai berkata pihaknya menerima laporan kejadian itu pada jam 7.14 malam.

Katanya, kedua-dua mangsa berusia dalam lingkungan 20-an dan 40-an sedang bekerja di bawah tapak pembinaan setinggi 12 meter ketika insiden itu berlaku.

Bagaimanapun tiada orang awam cedera dalam kejadian itu kerana laluan berkenaan ditutup sepenuhnya bagi menjalankan kerja berkenaan.


Najib tolak tawaran Zeti dijadikan saksi pembelaan, dedah pendakwa raya

Bekas gabenor Bank Negara, Tan Sri Zeti Akhtar Aziz pernah ditawar sebagai saksi kepada pasukan pembelaan Datuk Seri Najib Razak tapi ditolak sebelum ini, dedah pendakwa raya.

Pendedahan Timbalan Pendakwa Raya Budiman Lutfi Mohamed berhubung tawaran tersebut dibuat sebagai bantahan terhadap permohonan Najib yang mahu mengemukakan bukti baharu bersabit kes rasuah RM42 juta SRC International (SRC).

Selain itu, Budiman juga mempersoalkan mengapa Najib mengambil masa yang lama untuk mengemukakan bukti tersebut walhal tawaran sama sebelum ini ditolaknya.

“Zeti telah ditawarkan kepada pemohon (Najib) semasa akhir kes pendakwaan untuk dipanggil sebagai saksi pembelaan. Namun pemohon memilih untuk tidak memanggilnya untuk memberi keterangan atau untuk ditemu duga untuk tujuan dipanggil sebagai saksi untuk membuktikan kes pembelaan.

“Pemohon telah mengambil masa lebih kurang 11 bulan dan beberapa hari sebelum tarikh Mahkamah Rayuan dijadualkan untuk memberi keputusan.

“Kelewatan ini dan permohonan untuk mengemukakan keterangan yang tidak relevan tetapi dikatakan sebagai keterangan baru kepada pertuduhan menunjukkan permohonan ini mala fide (berniat buruk),” katanya lagi dalam afidavit yang dibuat pasukan pendakwa raya.

Afidavit itu sebagai respons kepada permohonan Najib yang dibuat pada 2 Disember lalu.

Bagaimanapun, Najib mengambil langkah untuk mengemukakan afidavitnya pada saat akhir sebelum keputusan rayuannya pada Rabu ini.

Dalam afidavitnya, Najib antara lain mendakwa bukti yang relevan untuk pembelaannya disembunyikan daripada pasukan peguamnya ketika perbicaraan.

Antara apa yang disifatkan bukti baru yang ingin dikemukakan Najib adalah yang berkaitan dengan perbankan Singapura dan maklumat kewangan keluarga Zeti.

Pendedahan pendakwa raya itu sangat signifikan apabila Najib seakan cuba menggunakan alasan bukti baharunya untuk menangguhkan keputusan mahkamah yang sepatutnya dijadualkan pada Rabu ini.

Esok, Mahkamah Rayuan akan mendengar permohonan afidavit Najib yang mahu bukti baharu dimasukkan dalam perbicaraan kesnya melibatkan SRC tersebut.

Jika berjaya permohonan Najib, berkemungkinan keputusan pada Rabu yang sepatutnya diputuskan Mahkamah Rayuan akan ditangguh dan memberi peluang kepada bekas Perdana Menteri itu untuk masih bebas seperti bukan seorang pesalah.

Najib sebelum ini disabitkan bersalah serta dijatuhi hukuman penjara 12 tahun dan denda RM210 juta terhadapnya.


SKMM sudah minta FB, Twitter, YouTube buang iklan judi raya

Suruhanjaya Komunikasi dan Multimedia Malaysia (SKMM) sudah meminta Facebook, Twitter dan YouTube menurunkan iklan raya yang mempromosi perjudian dalam talian yang tular sejak seminggu lalu.

Jabatan Komunikasi Korporat SKMM dalam kenyataan hari ini berkata, pihaknya menyedari promosi itu mula berlegar di laman sosial sejak 12 Mac lalu dan telah mengenakan sekatan secara laluan pantas.

“Kegiatan judi dan promosi judi dalam talian adalah tertakluk di bawah Akta Rumah Perjudian Terbuka 1953, di bawah bidang kuasa Polis Diraja Malaysia,” katanya.

Kenyataan itu juga menyebut SKMM sejak 12 Mac lalu mengoperasikan tindakan sekatan secara laluan pantas dengan mengupayakan pihak PDRM mengarahkan penyedia perkhidmatan Internet menyekat akses ke atas laman sesawang yang melanggar peruntukan undang-undang di bawah akta yang sama.

“Susulan penyiaran iklan yang didapati mengajak umat Islam di negara ini untuk berjudi bagi mendapatkan dana balik kampung sempena sambutan Hari Raya Aidilfitri yang tular di media sosial ketika ini…

“SKMM telah berkomunikasi dengan pihak penyedia platform media seperti Facebook, Twitter, dan YouTube untuk menurunkan kandungan berkenaan mengikut terma perkhidmatan serta piawaian komuniti yang ditetapkan oleh pihak mereka, yang berpangkalan di luar negara,” kata kenyataan itu.

Pada masa sama SKMM mengingatkan pihak produksi dan pelakon supaya lebih peka untuk tidak turut terbabit mempromosi judi dalam talian kerana ia adalah satu kesalahan.

“Penghasilan kandungan adalah tertakluk kepada Kod Kandungan Komunikasi dan Multimedia untuk dipatuhi oleh mereka yang terlibat dengan penghasilan dan pengedaran kandungan,” kata SKMM.

Awal hari ini, Agenda Daily melaporkan syarikat perjudian kini semakin berani dengan menerbit dan menyiarkan iklan judi ketika Ramadan dan ditampilkan dengan lagu sempena Aidilfitri.

Iklan itu mengajak umat Islam yang mahu pulang ke kampung bagi menyambut hari raya mendapatkan khidmat perjudian mereka bagi meraih wang berganda.

Terdahulu, Timbalan Ketua Polis Negara, Datuk Seri Acryl Sani Abdullah Sani berkata, satu laporan polis telah dibuat oleh Jabatan Siasatan Jenayah Bukit Aman untuk menyiasat asal usul klip video mempromosi judi atas talian itu.

“Siasatan polis akan menjurus kepada penerbit dan pelakon-pelakon yang terlibat di dalam video ini. Mereka akan dikesan dan akan dipanggil untuk memberi keterangan.

“Kes disiasat di bawah Seksyen 504 Kanun Keseksaan dan Seksyen 4(1)(g) Akta Rumah Judi Terbuka,” katanya dalam kenyataan hari ini.

Iklan GDBET333 cabar undang-undang, kemuliaan Ramadan


Laut China Selatan: AS terbit ‘kertas putih’ tuntutan salah Beijing

Amerika Syarikat (AS) pada Rabu (12 Januari 2022) membentangkan kes paling terperinci berhubung tuntutan ‘melanggar undang-undang’ oleh Beijing ke atas Laut China Selatan, menolak kedua-dua teori geografi dan sejarah dikemukakan China di atas petanya.

Dalam kertas penyelidikan setebal 47 muka surat, China dilaporkan tidak mempunyai asas di bawah undang-undang antarabangsa untuk membuat tuntutan itu hingga menyebabkan pertindihan dan pertembungan Beijing dengan Filipina, Vietnam dan negara Asia Tenggara lain, termasuk Malaysia.

Kertas penyelidikan itu disediakan Biro Lautan dan Hal Ehwal Alam Sekitar Antarabangsa dan Saintifik Jabatan Negara AS.

“Kesan keseluruhan tuntutan maritim ini ialah bahawa PRC secara tidak sah menuntut kedaulatan atau beberapa bentuk bidang kuasa eksklusif ke atas sebahagian besar Laut China Selatan,” kata kertas itu, menggunakan akronim PRC untuk Republik Rakyat China.

“Tuntutan ini amat menjejaskan kedaulatan undang-undang di lautan dan banyak peruntukan undang-undang antarabangsa yang diiktiraf secara universal dinyatakan dalam Konvensyen,” katanya, merujuk kepada Perjanjian 1982 Pertubuhan Bangsa-Bangsa Bersatu (PBB) mengenai undang-undang laut yang diratifikasi oleh China – tetapi tidak oleh AS.

Sehubungan itu, Jabatan Negara dalam satu kenyataan menggesa semula Beijing “untuk menghentikan aktiviti yang menyalahi undang-undang dan paksaan di Laut China Selatan”.

Kertas itu adalah edisi kemas kini kajian sama dilakukan pada 2014 yang mempertikaikan apa yang dipanggil “garisan sembilan sempang” (nine-dash line) yang menjadi asas kepada kebanyakan pendirian dan tuntutan Beijing.

Beijing digesa menghentikan aktiviti yang menyalahi undang-undang dan paksaan di Laut China Selatan.

Pada 2016, Mahkamah Antarabangsa memihak kepada Filipina dalam aduannya berhubung tuntutan China. Beijing membalas dengan menawarkan justifikasi baharu, termasuk mengatakan bahawa China mempunyai “hak bersejarah” ke atas kawasan itu.

Kertas Jabatan Negara berkata tuntutan berasaskan sejarah seperti itu “tiada asas undang-undang” dan China tidak menawarkan butiran khusus.

Ia juga membangkitkan isu tuntutan China yang menggunakan justifikasi geografi, dengan mengatakan bahawa lebih daripada 100 ciri tuntutan Beijing di Laut China Selatan ditenggelami semasa air pasang dan oleh itu “melampaui had yang sah di wilayah laut mana-mana negara”.

Beijing memetik ciri-ciri geografi sedemikian untuk menuntut empat “kumpulan pulau”, yang menurut kajian Jabatan Negara tidak memenuhi kriteria untuk garis dasar di bawah Konvensyen PBB.

Empat kumpulan pulau itu menurut China ialah Dongsha Qundao; Xisha Qundao; Zhongsha Qundao; dan Nansha Qundao.

Dongsha Qundao adalah Pulau Pratas yang kini menjadi Taman Laut Taiwan, turut merangkumi Terumbu Pratas, Tebing Vereker Utara, dan Tebing Vereker Selatan.

Sementara Xisha Qundao adalah Kepulauan Paracel yang mengandungi kira-kira dua dozen pulau kecil dan batuan lain yang tenggelam ketika air pasang.

Zhongsha Qundao pula adalah Terumbu Scarborough, Tebing Macclesfield, dan batuan lain yang tenggelam ketika air pasang, seperti Beting Saint Esprit, dan Beting Helen di utara; Beting Constitution (tengah); serta Tebing Dreyer di selatan.

Manakala, Nansha Qundao adalah Kepulauan Spratly, yang mengandungi kira-kira 40 pulau kecil dengan keluasan kira-kira dua kilometer persegi, selain 150 batuan yang timbul ketika air surut, seperti Beting James dan Beting Vanguard.

Nansha Qundao adalah tuntutan terbesar PRC yang meliputi wilayah maritim seluas kira-kira 351,000 kilometer persegi.

Selain itu, tidak ada badan undang-undang antarabangsa yang berasingan yang menyokong pendirian China bahawa mereka boleh memasukkan keseluruhan kumpulan pulau itu ke dalam garis pangkal lurus ‘nine dash line’.

Empat kumpulan pulau menurut Beijing adalah wilayah China ialah Dongsha Qundao; Xisha Qundao; Zhongsha Qundao; dan Nansha Qundao.

China menegaskan tuntutan ke atas perairan, wilayah, zon ekonomi eksklusif dan pelantar benua hanya berdasarkan kononnya negara itu mengawasi kumpulan pulau-pulau berkenaan.

Tuntutan itu tidak dibenarkan undang-undang antarabangsa yang menyatakan luas zon maritim ke arah laut mesti diukur dari garis pangkal yang ditetapkan secara sah, yang biasanya merupakan garisan air rendah di sepanjang pantai.

Kertas Jabatan Negara itu dikeluarkan ketika AS semakin mencabar China pada peringkat global, mengenal pasti kuasa komunis yang semakin meningkat sebagai ancaman jangka panjang utamanya.

Pada 2020, Setiausaha Negara ketika itu Mike Pompeo secara jelas menyokong tuntutan negara-negara Asia Tenggara di Laut China Selatan, melangkaui pendirian AS sebelum ini yang mencabar China tanpa memperjuangkan isu mengenai negara mana yang betul.

Laut China Selatan adalah titik penting kepada simpanan minyak dan gas yang berharga serta laluan perkapalan, dan jiran Beijing sering menyuarakan kebimbangan bahawa China sedang berusaha untuk memperluaskan jajahannya. – AFP


PN Terengganu tidak rebut kerusi kata PAS

Tidak berlaku sebarang perebutan kerusi atau budaya ‘cah keting’ dalam kalangan kalangan parti Perikatan Nasional (PN) di Terengganu.

Pengarah Pilihan Raya PAS Terengganu, Ariffin Deraman berkata proses agihan kerusi sudah selesai sepenuhnya yang dilakukan secara adil dan mencapai kata sepakat.

“Proses agihan kerusi PN di Terengganu telah selesai, tiada masalah. Cuma jumlah berapa itu adalah rahsia. Saya tiada hak untuk cerita dulu.

“Tidak sebagaimana pihak sana (BN, PH). Mereka bergaduh, kami sudah selesai dan terima dengan istilah kalau Bersatu mereka terima dengan seadanya.

“Kalau banding dengan negeri lain. Bersatu mereka tiada asas lagi di sini (Terengganu) jadi kita timbang semua sekali insya-Allah, ada kerusi-kerusi untuk mereka,” katanya, lapor Sinar Harian.

Ariffin ditemui pemberita selepas menyempurnakan majlis penyerahan borang 5A Rancangan Tanah Berkelompok Kediaman (RTB) Dewan Undangan Negeri (DUN) Alur Limbat di Marang, hari ini.

Katanya, jentera PAS turut akan membantu dalam memberikan kemenangan kepada calon-calon Bersatu.

“Dalam PN langsung tiada budaya ‘cah keting’. Setakat ini, saya sudah berikrar untuk membantu rakan-rakan kita daripada Bersatu untuk membawa kemenangan kepada mereka.

“Insya-Allah (ini ikrar) saya selaku pengarah pilihan raya. Mereka pun gembira. Kita akan bantu sehingga mereka menang dalam PRN nanti,” katanya.

Dalam pada itu, Ariffin berkata titah Sultan Terengganu, Sultan Mizan Zainal Abidin yang baru-baru ini mahu kesemua parti yang bertanding berkempen secara berhemah akan dijadikan keutamaan.

“Strategi kempen kita berpandukan fakta. Itu disiplin kita dari dulu dan kita tak boleh berkempen jika tiada fakta. Kalau ada penceramah kita yang bawah-bawah itu, kalau ada kesilapan fakta kita akan tegur.

“Sama juga dengan budaya caci-mencaci. Kalau lihat dari mula kita jadi kerajaan, kita hampir-hampir tidak menyerang BN. Cuma, bila dah ada sikit-sikit itu, adalah…dekat pilihan raya ia sesuatu yang biasa,” katanya.

Sebelum ini, parti kerajaan campuran berbalas kenyataan antara Pengerusi UMNO Terengganu, Datuk Seri Ahmad Said dan Pengerusi Pakatan Harapan (PH) Terengganu, Datuk Raja Kamarul Bahrin Shah Raja Ahmad berhubung proses agihan kerusi yang masih belum selesai.

Ia susulan Tindakan Ahmad mengulas kenyataan Pengerusi Majlis Pimpinan Negeri (MPN) PKR Terengganu dan Kelantan, Nik Nazmi Nik Ahmad yang secara terbuka melahirkan keyakinan PKR boleh menang di beberapa kerusi yang sudah dikenal pasti di Terengganu.


Kedah, Melaka juga benarkan saf solat dirapat mulai 1 April

Dua lagi negeri – Kedah dan Melaka – membenarkan semua masjid dan surau merapatkan saf solat mulai 1 April ini, namun perlu mematuhi prosedur operasi standard (SOP) Covid-19 yang ditetapkan Kementerian Kesihatan (KKM).

Di Kedah, Pengarah Jabatan Hal Ehwal Agama Islam Kedah (JHEAIK) Mohd Yusri Md Daud berkata, kebenaran itu selaras fasa peralihan ke endemik yang akan berkuat kuasa di seluruh negara mulai bulan depan dan selepas mendapat perkenan Sultan Kedah, Sultan Sallehuddin Sultan Badlishah.

“Bagaimanapun, bagi aktiviti selain solat berjemaah, penjarakan fizikal masih diwajibkan. Khutbah, ceramah, kuliah dan kelas pengajian di masjid atau surau dilaksanakan dengan pematuhan SOP dalam tempoh bersesuaian dengan penjarakan fizikal sekurang-kurangnya 1 meter.

“Jamuan makan, gotong-royong dan kenduri dibenarkan dengan penjarakan fizikal sekurang-kurang 1,. Wirid dan doa selepas solat dilaksanakan secara ringkas dan bersesuaian,” katanya dalam kenyataan hari ini.

Beliau berkata, pelaksanaan aktiviti keagamaan di masjid dan surau pada Ramadan juga perlu mengikuti SOP sama.

Sementara itu, di Melaka pula semua masjid dan surau di negeri ini dibenar merapatkan saf mengikut saiz sejadah standard bermula 1 April selaras dengan fasa peralihan endemik di seluruh negara.

Ketua Menteri Datuk Seri Sulaiman Md Ali berkata kelonggaran itu diberikan kerana pengekalan jarak masih ada namun lebih rapat berbanding amalan sebelum ini iaitu penjarakan satu meter.

“Kita benarkan solat jemaah jaraknya adalah antara satu sejadah, jadi masih ada sedikit penjarakan,” katanya hari ini.

Melaka sebelum ini memberi kelonggaran kepada pengurusan masjid menggunakan budi bicara mereka sendiri untuk mengawal penjarakan jemaah.

Ia susulan kerajaan negeri tidak menetapkan secara rasmi kebenaran merapatkan saf seperti dilakukan di Perlis memandangkan Melaka mempunyai lebih 313 masjid dan surau bertaraf masjid yang menyediakan ruang mencukupi meskipun mengamalkan penjarakan fizikal.

Terdahulu, Jabatan Agama Islam Selangor (JAIS) memaklumkan saf solat di masjid, surau dan musolla di seluruh negeri itu boleh dirapatkan bermula 1 April ini, dengan mematuhi syarat ditetapkan KKM.

Bagaimanapun, jemaah perlu mematuhi peraturan seperti:

jemaah dikehendaki mematuhi beberapa ketetapan yang telah ditetapkan seperti:


Indonesia mula laksana ‘lockdown’

Ratusan sekatan jalan raya dan pusat pemeriksaan didirikan di seluruh Indonesia tatkala pihak berkuasa mula melaksanakan perintah sekatan dan kawalan lebih ketat bagi membendung penularan virus Covid-19, yang semakin meningkat sejak beberapa minggu kebelakangan.

Masjid, restoran dan pusat beli-belah di beberapa kawasan panas penularan Covid-19 di negara paling ramai umat Islam di dunia, ditutup.
Pada Jumaat, negara itu merekodkan lebih 25,830 kes baharu dan 539 kematian, kedua-duanya rekod tertinggi harian sejak kes petama dikesan Mac tahun lalu.

Rondaan dan sekatan jalan raya yang dipertingkatkan dan tertumpu di kepulauan Jawa – wilayah paling ramai penduduk di Indonesia yang turut menempatkan ibu negaranya Jakarta dan pulau pelancongan Bali.

Kira-kira 21,000 pegawai polis dan tentera akan menguatkuasakan larangan baharu berkuat kuasa hari in, kata Ketua Polis Trafik Nasional Indonesia (Kakorlantas), Inspektor Jeneral Istiono.

“Kami menumpukan rondaan di 21 kategori tempat yang menjadi tumpuan orang ramai. Di kawasan di mana terdapat gerai tepi jalan dan kafe, kami akan menutup jalannya mulai jam 6 petang hingga 4 pagi,” katanya.

Sekatan itu dilaksanakan selepas Presiden Joko Widodo mengumumkan perintah penutupan sektor sosial dan ekonomi bermula Sabtu hingga 20 Julai – tetapi boleh dilanjutkan – susulan peningkatan kes jangkitan Covid-19 di negara itu.

Perintah itu menetapkan semua perniagaan tidak penting ditutup, sementara semua pelajar yang berpusat di Jawa dan Bali, belajar dari rumah, sementara taman, pusat beli-belah, restoran dan tempat ibadat, ditutup.

Bagaimanapun, beberapa pengecualian diberi kepada individu yang telah menerima vaksin dan diuji negatif untuk melakukan perjalanan jarak jauh ke daerah yang terkesan oleh wabak Covid-19.

Indonesia kini berdepan penularan wabak Covid-19 terburuk di Asia dengan purata kes harian sebanyak 20,000 sejak beberapa minggu lalu. Pihak berkuasa percaya peningkatan kes itu ada kaitan dengan penularan varian Delta yang pertama kali dikesan di India.

Sementara program vaksinasi kebangsaan terus dilaksanakan, data kebangsaan menunjukkan hanya lima peratus atau 13.7 juta daripada 260 juta penduduk negara itu diimunisasi sepenuhnya.

Di Bali, sekitar 71 peratus penduduknya telah diimunisasi namun pulau peranginan itu turut dikenakan perintah penutupan kerana kes baharu terus meningkat dengan purata 200 kes sehari.

Sejak pandemik Covid-19 melanda lewat 2019 lalu, Indonesia merekodkan lebih 2.2 juta kes dengan hampir 60,000 kematian.

Peningkatan kes itu menyebabkan sistem kesihatan Indonesia mengalami krisis dengan kebanyakan hospital kini sudah hampir penuh dengan pesakit Covid-19. – Agensi


Jumlah mangsa banjir di lapan negeri meningkat

Jumlah mangsa bencana banjir di lapan negeri seluruh negara merekodkan peningkatan, ia berdasarkan rekod terbaharu yang diumumkan.

Kira-kira seramai 62,999 orang daripada 14,023 keluarga membabitkan lapan negeri iaitu, Perak, Selangor, Kuala Lumpur, Negeri Sembilan, Melaka, Kelantan, Terengganu dan Pahang menjadi mangsa banjir di 430 Pusat Pemindahan seluruh negara, setakat 4 pagi tadi.

Menerusi informasi terkini yang dikongsi dalam akaun Twitter Agensi Pengurusan Bencana Negara (Nadma), Pahang mencatatkan jumlah tertinggi dengan 34,924 orang daripada 8,881 keluarga meningkat berbanding 3,204 orang daripada 8,385 keluarga yang dilaporkan 12.00 tengah malam tadi.

Setakat pukul 4 pagi tadi, Selangor mencatatkan 22,947 orang diikuti Kelantan (3,593), Melaka (564), Kuala Lumpur (415), Perak (285), Negeri Sembilan (208) dan Terengganu (63).

Sebanyak 430 Pusat Pemindahan melibatkan 33 daerah di buka bagi menempatkan mangsa banjir.


PRN Melaka: Zahid, Najib mungkin sudah di luar negara tak dapat bantu kempen

Presiden UMNO Datuk Seri Ahmad Zahid Hamidi dan rakan baiknya Datuk Seri Najib Razak, bakal terlepas untuk berkempen pada Pilihan Raya Negeri (PRN) Melaka apabila kedua-duanya akan berada di luar negara bagi tempoh 8 hingga 20 November ini atas urusan peribadi masing-masing.

Zahid yang juga Pengerusi Barisan Nasional (BN) akan menjalani rawatan sakit belakangnya di Jerman, manakala Najib pula akan ke Singapura bersama isteri Datin Seri Rosmah Mansor, untuk menemani anak mereka yang akan bersalin.

Itulah alasan yang diberitahu oleh kedua-duanya sehingga mahkamah membuat keputusan membenarkan permohonan pelepasan pasport mereka.

Atas alasan mendapatkan rawatan sakit belakang dan leher di Jerman, Hakim Mahkamah Tinggi Shah Alam, Datuk Mohd Yazid Mustafa pada 11 Oktober lalu membenarkan permohonan Zahid, 68, mendapatkan sementara pasportnya mulai 26 Oktober dan memulangkannya pada 21 November.

Demikian juga, panel tiga hakim Mahkamah Rayuan dipengerusikan Datuk Seri Kamaludin Md Said, hari ini membenarkan permohonan pelepasan pasport Najib bermula 20 Oktober sehingga 22 November ini.

Pemulangan sementara pasport kepada kedua-duanya menyebabkan kes mahkamah mereka yang melibatkan berbilion-bilion ringgit, terpaksa ditangguhkan dan hanya akan disambung semula selepas 22 November.

Sementara Suruhanjaya Pilihan Raya (SPR) pula hari ini memutuskan PRN Melaka akan diadakan pada 20 November ini dengan kempen selama 12 hari bermula selepas perisytiharan calon pada 8 November sehingga jam 11.59 malam 19 November.

Pengerusi SPR Datuk Abdul Ghani Salleh hari ini, berkata tarikh mengundi awal PRN Melaka adalah pada 16 November.

Hal ini bermakna, ketika tarikh penting PRN Melaka berlangsung, Zahid dan Najib mungkin sudah berada di luar negara atas urusan peribadi masing-masing.

Persoalan timbul sekiranya selepas pasport dikembalikan, Zahid dan Najib tidak keluar negara sebagaimana tujuan permohonan pasport, sebaliknya hadir berkempen pada PRN Melaka.

Adakah mereka akan dituduh menipu mahkamah kerana permohonan mendapatkan semula pasport pada awalnya bagi tujuan mendapatkan rawatan dan menziarahi anak?

Atau Zahid dan Najib boleh mengembalikan pasport masing-masing lebih awal bagi membolehkan mereka turut serta berkempen dalam PRN Melaka. Jika ini berlaku, kes mahkamah kedua-duanya tidak sepatutnya ditangguh sehingga selepas 22 November.

Di Mahkamah Tinggi Shah Alam, Presiden UMNO itu menghadapi 33 pertuduhan menerima suapan berjumlah SGD13.56 juta sebagai dorongan untuk dirinya sebagai Menteri Dalam Negeri melanjutkan kontrak sebuah syarikat sebagai pengendali Perkhidmatan One Stop Centre (OSC) di China dan Sistem Visa Luar Negara (VLN).

Manakala di Mahkamah Tinggi Kuala Lumpur pula Presiden UMNO itu berdepat 47 tuduhan pecah amanah, rasuah dan pengubahan wang haram yang melibatkan dana Yayasan Akalbudi, membabitkan jutaan ringgit.

Sementara, Najib pula berdepan beberapa pertuduhan di Mahkamah Tinggi, termasuk kes berkaitan cukai Lembaga Hasil Dalam Negeri (LHDN) dan 1Malaysia Development Berhad (1MDB).

Kes di Mahkamah Rayuan pula melibatkan permohonan Najib untuk mengenepikan sabitan dan hukuman penjara 12 tahun oleh Mahkamah Tinggi Kuala Lumpur dalam kes penyelewengan dana syarikat SRC International Sdn Bhd.

DUN Melaka dibubarkan pada 4 Oktober lalu susulan tindakan empat ADUN iaitu Datuk Seri Idris Haron (UMNO-Sungai Udang), Datuk Nor Azman Hassan (UMNO-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (BERSATU-Telok Mas) mengumumkan hilang kepercayaan dan menarik sokongan terhadap kepemimpinan Ketua Menteri Melaka, Datuk Seri Sulaiman Md Ali.

Ia mengakibatkan Dewan Undangan Negeri (DUN) Melaka dibubarkan dan terpaksa diadakan satu PRN untuk memilih kerajaan negeri yang baharu.


2,067 kes semalam, 69 di ICU

Jumlah jangkitan baharu Covid-19 dalam tempoh 24 jam semalam (Selasa, 6 September 2022) meningkat sedikit kepada 2,067, berbanding 1,486 kes yang dicatat pada Isnin, lapor Kementerian Kesihatan (KKM), hari ini.

Jumlah jangkitan baharu itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,795,009 kes, dengan 4,731,426 pesakit telah sembuh, termasuk 2,279 pesakit pulih semalam.

Daripada jumlah jangkitan baharu semalam, 1,448 kes melibatkan individu yang telah menerima suntikan dos penggalak vaksin Covid-19, diikuti 423 kes (penerima dua dos); 188 (individu tidak divaksinasi); dan lapan kes (individu yang belum lengkap divaksinasi).

KKM juga memaklumkan sehingga kini, sebanyak 27,328 kes masih aktif, turun sedikit berbanding 27,546 yang dicatat pada Isnin.

Jumlah itu termasuk, 25,953 pesakit yang masih menjalani kuarantin di rumah (26,154 pada Isnin); dan 19 ditempatkan di PKRC (16 pada Isnin).

Jumlah pesakit yang dirawat di hospital juga turun kepada 1,277 semalam, berbanding 1,297 pesakit pada Isnin, manakala 69 pesakit dimasukkan ke unit rawatan rapi (79 pada Isnin), dengan 40 daripadanya memerlukan alat bantuan pernafasan (43 pada Isnin).

Berikut adalah jumlah kes baharu dan kumulatif positif Covid-19 mengikut negeri sehingga semalam:

KKM juga memaklumkan enam pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau brought in death (BID).

Dua daripada kes kematian itu dilaporkan di Selangor, manakala masing-masing satu di Johor, Kedah, Kuala Lumpur (BID), dan Pulau Pinang.

Jumlah itu menjadikan kumulatif kematian akibat komplikasi Covid-19 sejak Mac 2020 hingga semalam meningkat kepada 36,255 kes, termasuk 7,706 kes BID.

Sementara itu, sejak Program Imunisasi Covid-19 Kebangsaan (PICK) dilancarkan 24 Februari 2021 hingga semalam, lebih 72.289 juta dos vaksin Covid-19 telah diberikan kepada populasi Malaysia, termasuk rakyat asing.

Daripada jumlah itu, 28,094,819 melibatkan dos pertama; 27,497,429 (doa kedua); 16,221,825 (penggalak pertama); dan 475,669 (penggalak kedua).


MP hilang kerusi jika tak sokong undi percaya Anwar, usul kerajaan

Pakatan Harapan (PH) yang turut dianggotai DAP, mengukuhkan cengkaman ke atas semua ahli Parlimen (MP) yang menyokong pembentukan Kerajaan Persekutuan pimpinan Datuk Seri Anwar Ibrahim, dengan mewajibkan mereka memberi sokongan dalam setiap usul yang dibawa di Dewan Rakyat.

Kegagalan MP terbabit memberi sokongan atau undi kepada Anwar atau usul dibawa kerajaan di Parlimen sehingga memberi kesan kepada keabsahan Kerajaan Pusat, dikira sebagai pelanggaran yang dianggap sebagai perletakan jawatan atau pemberhentian daripada menjadi ahli Parlimen.

Langkah diambil itu sekali gus dilihat sebagai usaha kerajaan PH-UMNO-DAP untuk mengekalkan Anwar sebagai Perdana Menteri.

Syarat ‘keras’ itu termaktub dalam perjanjian persefahaman kerjasama membentuk kerajaan gabungan PH dengan Barisan Nasional (BN); Gabungan Parti Sarawak (GPS); Gabungan Rakyat Sabah (GRS); dan Parti Warisan (WARISAN).

Majlis menandatangani perjanjian itu diadakan hari ini (16 Disember 2022) melibatkan Datuk Seri Anwar Ibrahim; Pengerusi BN Datuk Seri Ahmad Zahid Hamidi; Pengerusi GPS Tan Sri Abang Johari Openg; Pengerusi GRS Datuk Seri Hajiji Noor; dan Presiden Warisan Datuk Seri Shafie Apdal.

Mengikut syarat yang ditetapkan dalam Kluasa 4 iaitu Usul Percaya dan Rang Undang-undang Perbekalan:

Setiap parti dan pihak berkenaan hendaklah mengundi untuk menyokong Perdana Menteri dalam usul-usul berkait dengan usul percaya, perbekalan dan/atau apa-apa usul berbentuk prosedur yang mempunyai kesan kepada keabsahan Kerajaan Persekutuan mengikut Perlembagaan Persekutuan.

Setiap parti dan pihak-pihak hendaklah bertanggungjawab untuk menguruskan secara dalaman di dalam parti mereka bagi memastikan sokongan Parlimen untuk mengekalkan Kerajaan Perpaduan Malaysia dalam sebarang undian yang membawa kesan kepada keabsahan Kerajaan Perpaduan Malaysia mengikut Perlembagaan Persekutuan.

Setiap parti dan pihak-pihak hendaklah memastikan bahawa setiap Ahli Parlimen mereka mengundi menurut klausa 4 di atas.

Kegagalan, keengganan atau kecuaian daripada berbuat demikian hendaklah diambil kira sebagai pelanggaran tanggungjawab Ahli Parlimen secara individu kepada parti itu, yang dianggap sebagai perletakkan jawatan dan/atau pemberhentian daripada menjadi Ahli Parlimen dan bahawa kerusi beliau dikosongkan dalam kerangka maksud Artikel 49A(1) Perlembagaan Persekutuan.

Parti Ahli Parlimen tersebut hendaklah mengeluarkan notis kepada Yang Dipertua Dewan Rakyat atas pengosongan tersebut menurut Artikel 49A(1) Perlembagaan Persekutuan untuk memberi notis kepada Suruhanjaya Pilihanraya untuk mengadakan pilihan raya kecil.

Kerajaan Perpaduan Malaysia dalam Perjanjian Persefahaman Kerjasama ini adalah berasaskan parti politik. Ini adalah penzahiran kepada langkah menguatkuasakan undang-undang antilompat parti melalui akta-akta secara kumulatif.

Ia melibatkan Akta Perlembagaan (Pindaan) (No.3) 2022 yang telah diluluskan, diwartakan dan dikuatkuasakan yang meminda Perkara 10 Perlembagaan Persekutuan untuk menyekat kebebasan berhimpun ahli Dewan Rakyat; dan Perkara 49A Perlembagaan Persekutuan yang baharu berkenaan larangan lompat parti;

Langkah Perkara 160 Perlembagaan Persekutuan yang mengiktiraf parti politik sebagai teras dalam sistem demokrasi berparlimen Malaysia. Perkara 43(2)(a) berkenaan dengan pelantikan Perdana Menteri, Perkara 43(2)(b) berkenaan dengan pelantikan ahli Jemaah Menteri dan Perkara 43A berkenaan dengan pelantikan Timbalan Menteri perlu dibaca sejajar dan konsisten kepada Akta Perlembagaan (Pindaan) (No.3) 2022.

Parti-Parti dan pihak-pihak kepada Perjanjian Persefahaman Kerjasama ini adalah asas kepada penubuhan Kerajaan Perpaduan Malaysia ini. Parti-Parti dan pihak-pihak kepada Perjanjian Persefahaman Kerjasama ini mempunyai prerogatif tunggal dalam memastikan ahli Dewan Rakyat masing-masing mengundi segala usul, terutamanya berkenaan kepercayaan dan bekalan Kerajaan Perpaduan Malaysia ini berdasarkan arahan Parti masing-masing.


Jumlah kematian Covid-19 di Amerika Selatan lebih 1.5 juta

Jumlah kematian disebabkan jangkitan Covid-19 di Amerika Selatan, yang merangkumi 16 negara dan wilayah, mencecah lebih 1.5 juta, semalam.

Angka itu diambil Agence France-Presse (AFP) daripada data rasmi, dengan terdapat lebih dari 1,500,350 kematian dengan hampir 45 juta kes jangkitan virus ini yang direkodkan.

Sehingga semalam, salah sebuah negara Amerika Selatan, Brazil, melepasi 600,000 kematian dan merupakan negara kedua paling teruk dilanda pandemik itu selepas Amerika Syarikat (AS).

Pada masa sama Mexico, Peru, Colombia dan Argentina juga mencatatkan korban tertinggi akibat jangkitan itu.

Selain itu, Peru juga merekodkan 605 kematian mewakili setiap 100,000 penduduk.

Bagi seluruh dunia, pandemik ini meragut lebih 4.8 juta korban dengan lebih 237 juta kes jangkitan melibatkan populasi dunia yang dilaporkan.

Data ini diambil oleh AFP setelah mengumpulkan perkiraan dengan pemerintah negara dan Pertubuhan Kesihatan Sedunia (WHO). – Agensi


Anwar tak hadir himpunan baju hitam, tapi Naib Presiden PKR turun sokong

Peserta baju hitam himpunan haram yang kebal Covid-19 nyata kecewa apabila idola mereka, Datuk Seri Anwar Ibrahim tidak hadir bersama berhimpun sebaliknya hanya Naib Presiden PKR, Tian Chua yang turun memberi sokongan.

Laporan media di lapangan menemui bekas Ahli Parlimen Batu tersebut yang turut memakai baju hitam dan berjalan bersama-sama dengan peserta himpunan, beliau bagaimanapun tidak memberikan ucapan semasa himpunan tersebut.

Nyata terlihat kekecewaan anak muda berbaju hitam yang setia menunggu Anwar sejak awal pagi, namun mujur lah Chua hadir untuk memberi sokongan moral kepada para peserta himpunan.

Himpunan yang berlangsung kira-kira dua jam sejak pukul 11 pagi itu turut disertai oleh Ketua Pemuda Pakatan Harapan Wilayah Persekutuan, Asmaaliff Abdul Adam.

Selain itu kelibat beberapa pengasas Parti MUDA iaitu Naib Presidennya, Dr. Thanussha Francis Xavier dan Mutalib Uthman serta Setiausaha Agung, Amir Abdul Hadi juga dilihat bagaimanapun ketuanya, Syed Saddiq Syed Abdul Rahman tidak kelihatan tetapi mengirimkan doa selamat menerusi akaun Twitternya.

Untuk rekod, Kuala Lumpur dan Selangor merupakan dua negeri yang mencatatkan kes jangkitan Covid-19 tertinggi hampir setiap hari, malah kapasiti di hospital ketika ini juga semakin kritikal dengan jumlah pesakit yang terlalu ramai.

Himpunan pada Sabtu disertai sekumpulan individu dengan membawa sepanduk mengkritik dan mengecam kerajaan Perikatan Nasional (PN), mereka juga membawa sepanduk yang senada dengan ucapan Ketua Pembangkang di Parlimen baru-baru ini.

Pelbagai perkataan yang dilaungkan seperti ‘Hidup Rakyat’, ‘Bangkit Anak Muda dan ‘Kerajaan Gagal’, dengan kebanyakannya mengecam kerajaan.

Mereka mula berkumpul sejak 10 pagi tadi di hadapan stesen LRT Masjid Jamek, dengan berpakaian serba hitam.

Sebaik sahaja pukul 11 pagi, mereka mula berarak ke arah Dataran Merdeka.

Tiada sebarang tangkapan setakat ini oleh pihak berkuasa terhadap peserta himpunan tersebut.


223 kes baharu, sifar kematian

Sebanyak 223 jangkitan baharu Covid-19 dicatat dalam tempoh 24 jam semalam (Sabtu, 11 Mac 2023), dengan tiga daripadanya adalah kes import, lapor Kementerian Kesihatan (KKM), hari ini.

Data laman sesawang Github KKM yang dikemas kini tengah malam tadi pula menunjukkan jangkitan baharu itu, termasuk 10 kes melibatkan kanak-kanak berusia antara 0 hingga 12 tahun.

Empat daripada kes itu melibatkan kanak-kanak berusia 0 hingga empat tahun, dan enam lagi (kanak-kanak lima hingga 12 tahun).

Jumlah kes baharu itu menjadikan kumulatif jangkitan sejak kes pertama Covid-19 dikesan di Malaysia pada 25 Januari 2020 sebanyak 5,045,192 kes, dengan 4,998,845 pesakit telah pulih, termasuk 193 yang sembuh semalam.

Daripada jumlah jangkitan semalam juga, 163 kes melibatkan individu yang telah menerima suntikan vaksin penggalak; 33 kes (individu lengkap vaksinasi); tiada kes (individu belum lengkap vaksinasi); dan 27 kes (individu tidak divaksinasi).

Menurut data laman sesawang KKMNow pula, sehingga semalam sebanyak 9,380 kes masih aktif, manakala seramai 9,077 pesakit Covid-19 masih menjalani kuarantin di rumah.

Sementara itu 298 pesakit mendapatkan rawatan di hospital, manakala lima dimasukkan ke unit rawatan rapi, termasuk empat yang memerlukan alat bantuan pernafasan.

KKM juga melaporkan tiada pesakit meninggal dunia akibat komplikasi Covid-19 semalam. Ini menjadikan kumulatif kematian akibat Covid-19 sejak 17 Mac 2020 hingga semalam, kekal 36,967 kes, termasuk 7,877 kes meninggal dunia di luar fasiliti kesihatan atau ‘brought in death’ (BID).

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.


Menteri langgar SOP boleh, takkan kempen bersemuka tak boleh: Guan Eng

Kerajaan digesa melonggarkan prosedur operasi standard (SOP) bagi Pilihan Raya Negeri (PRN) Johor dengan membenarkan kempen bersemuka, kata Lim Guan Eng.

Setiausaha Agung DAP itu menyindir kerajaan perlu memberi kelonggaran berkempen memandangkan seorang Menteri UMNO semalam melanggar SOP sehingga dikompaun Kementerian Kesihatan Malaysia (KKM), malah Perdana Menteri Datuk Seri Ismail Sabri Yaakob juga mempertahankan Menteri kabinetnya itu hari ini.

“Hari ini, semua yang hadir (program pelancaran jentera Pakatan Harapan) ikut SOP Covid-19, kita lihat ada penjarakan seperti mana ditetapkan, tapi ada pihak yang tak ikut, mereka boleh buat (langgar) sewenang-wenangnya dan hanya kena denda RM1,000 sahaja.

“Kalau boleh langgar (SOP) sesuka hati, mengapa tak boleh ceramah dalam PRN Johor, mesti adil kepada semua dan jangan ambil kesempatan guna COVID-19 untuk halang pembangkang bersemuka dengan rakyat,” katanya hari ini.

Guan Eng terdahulu menghadiri pelancaran Jentera Pakatan Harapan (PH) dan parti MUDA, di Johor Bahru.

Semalam, Menteri Kanan Pertahanan Datuk Seri Hishammuddin Hussein bersama beberapa pemimpin Barisan Nasional (BN) dikompaun kerana pelanggaran SOP dalam program yang dihadiri mereka

Video tular turut menunjukkan pemimpin meredah kerumunan hadirin pada majlis pelancaran briged MIC Johor di Kota Iskandar, Johor.

Antara pemimpin yang dilaporkan hadir pada majlis itu selain Hishammuddin, penyandang jawatan Menteri Besar Johor, Datuk Seri Hasni Mohammad dan Presiden MIC Tan Sri SA Vigneswaran.

Dalam pada itu, Guan Eng berkata, sekiranya penularan Covid-19 serius, maka kerajaan perlu menangguhkan PRN Johor buat masa ini bagi memastikan keadaan benar-benar selamat.

“SOP serius apabila Covid-19 serius, (tetapi) SOP tidak (diambil) serius, bermakna Covid-19 (juga) tidak serius.

“Harap longgarkan (SOP PRN) kerana kalau benar-benar serius, lebih baik tangguhkan dahulu PRN Johor, jangan main-main dalam perkara ini,” katanya.

Beliau berkata, tindakan tiga pemimpin BN yang dikenakan kompaun kerana melanggar SOP menimbulkan persoalan mengenai keseriusan kerajaan melawan pandemik Covid-19.


Hanya Hassan persoalkan langkah kerajaan Anwar bebaskan Zahid

Selepas pembebasan Datuk Seri Ahmad Zahid Hamidi, semua pemimpin utama Pakatan Harapan (PH) yang sebelum ini lantang diam membisu dan menikus tidak memberikan sebarang kenyataan.

Daripada semua pemimpin PH yang sebelum ini sering melabel Presiden UMNO sebagai kepala perasuah, nampaknya hanya Ahli Parlimen Pasir Gudang Hassan Karim sahaja setakat ini yang mempersoalkan langkah kerajaan campuran dipimpin Anwar melepaskan anak muridnya itu.

Hassan melahirkan rasa kecewa selepas laporan media Zahid yang dilepaskan tanpa dibebaskan (DNAA).

Ahli Parlimen PKR itu melalui sajaknya menyoal bagaimana perkara ini akan memberi kesan terhadap kepercayaan rakyat.

“Kita hari-hari bercakap basmi korupsi, kita berdiri di tahap moral yang tinggi.

“Bebas dari rasuah tegakkan integriti, kita melaungkan slogan reformasi.

“Tetapi bolehkah rakyat percaya semua ini sekarang,” soal Hassan.

Terdahulu, Zahid dilepaskan daripada kesemua 47 pertuduhan oleh Mahkamah Tinggi Kuala Lumpur.

Hakim Datuk Collin Lawrence Sequerah membuat keputusan itu selepas membenarkan permohonan oleh Timbalan Pendakwa Raya Datuk Mohd Dusuki Mokhtar untuk melepaskan tanpa membebaskan Ahmad Zahid, apabila pihak pendakwaan memutuskan untuk memberhentikan prosiding, kerana mereka berhasrat menyiasat kes itu dengan lebih mendalam.

“Mahkamah ini membuat keputusan untuk melepaskan tanpa membebaskan. Sebelum saya tangguhkan, saya ingin menyatakan di sini bahawa, apa sekalipun kuasa Peguam Negara di bawah Perkara 145 (3) Perlembagaan Persekutuan dan Seksyen 254 Kanun Acara Jenayah untuk memulakan dan menarik balik pertuduhan pada bila-bila masa sebelum penghakiman dibuat, tidak boleh dipersoalkan.

“Andainya pihak pendakwaan memutuskan dalam masa terdekat bahawa mereka tidak akan meneruskan pendakwaan, bahawa banyak masa kehakiman yang barharga akan terbuang di samping membazirkan banyak wang pembayar cukai, dan dengan ini, mahkamah ditangguhkan,” katanya dipetik laporan media.

Bagi pertuduhan pecah amanah, Zahid didakwa menggunakan dana itu untuk membuat enam pembayaran bagi penggunaan kad kredit peribadinya, polisi insurans dan lesen kenderaan peribadinya, pemindahan wang ke firma guaman dan sumbangan kepada Persatuan Bola Sepak Polis Diraja Malaysia.

Beliau dituduh melakukan perbuatan itu di Affin Bank Berhad, cawangan Jalan Bunus, Off Jalan Masjid India di sini, antara 13 Jan 2014 dan 23 Dis 2016.

Pertuduhan mengikut Seksyen 409 Kanun Keseksaan itu boleh membawa hukuman penjara antara dua dan 20 tahun serta dengan sebatan dan juga dikenakan denda, jika sabit kesalahan.

Zahid juga didakwa dengan lapan pertuduhan menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat-syarikat berkenaan mendapatkan projek MyEG, membekalkan cip pasport, dan dilantik sebagai pengendali pusat sehenti visa migran, masing-masing di Pakistan dan Nepal.

Beliau dituduh melakukan perbuatan itu di cawangan Maybank Dataran Maybank di Jalan Maarof, Bangsar, antara 15 Julai 2016, dan 15 Mac 2018. Pertuduhan mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009.

Beliau yang juga Presiden UMNO, turut berdepan dengan 27 pertuduhan pengubahan wang haram dengan melibatkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.

Kesemua perbuatan itu didakwa dilakukan di bank yang sama di Jalan Maarof, Bangsar dan Marhaba Enterprise Sdn Bhd, Fahrenheit88, 179 Jalan Bukit Bintang, di sini, antara 29 Mac 2016 dan 11 April 2018.

Sajak DNAA oleh Hassan Karim

Mengapa begini yang terjadi?

Kita hari-hari bercakap Basmi korupsi

Kita berdiri di tahaf moral yang tinggi

Bebas dari rasuah

Tegakkan intergriti

Kita melaungkan slogan reformasi

Tetapi bolehkah rakyat percaya semua ini sekarang?

Prima facie telah terbukti

Tiba-tiba hari ini pertuduhan korupsi digugurkan

DNAA dihadiahkan

Keputusan dilepas tanpa dibebas

diberi begitu begitu mudah saja

Begitu santai santai kelihatannya

Lalu aku bertanya di manakah kedaulatan undang-undang yang ada?

Yang kerap diulang sebut di bulan kemerdekaan ini

Jangan murka bila aku menyoal lagi

Benarkah perlembagaan negaraku ini luhur?

Tiada dua darjat dalam tafsiran hukum?

Satu untuk rakyat jelata

Satu lagi untuk mereka dari elit berkuasa?

Tiada hari yang aku berasa sedih seperti hari ini

Terasa kosong dan sia-sia belaka

perjuangan yang aku anggap mulia selama ini

Kini aku persoalkan semula

Tetapi inilah yang terjadi

Orang yang rasuah dan pecah amanah

Boleh lepas dari hukum

Secara mudah-mudah sahaja

Isyarat apa pemerintah hari ini ingin beritahu kepada dunia?


Kenapa tak tangkap kumpulan buat adegan cium sejenis? soal Hamzah

Kerajaan campuran dibidas kerana mengamalkan sikap berat sebelah dalam mengambil tindakan tegas terhadap pemimpin pembangkang tetapi tidak dalam isu melibatkan maruah negara, kata Datuk Seri Hamzah Zainudin.

Ketua Pembangkang mempersoalkan tindakan kerajaan campuran yang menangkap Menteri Besar, Datuk Seri Muhammad Sanusi Md Nor jam tiga pagi tetapi tidak pula menangkap kumpulan muzik yang membuat adegan bercium sama jenis jantina baru-baru ini.

“Saudara saya, Sanusi buat salah sikit pukul 3 pagi (kena) tangkap.

“Kumpulan (The 1975) ini saya tidak tahu bila polis dah tangkap. Buat macam-macam kesalahan. Tak tangkap pun.

“Inilah kerajaan yang ada, kerajaan double standard. Sebab tu kita tidak mahu kerajaan ini wujud lagi,” katanya semasa berceramah di Tanjung Karang malam tadi.

Hamzah mempersoalkan layanan yang berbeza diberikan kepada pihak asing yang menghina negara secara terbuka dan membuat adegan luar tabii semasa persembahan baru-baru ini.

Terdahulu, tular adegan songsang semasa persembahan kumpulan The 1975 Matty Healy di Sepang pada Jumaat lalu yang memperlekehkan undang-undang Malaysia berkaitan Lesbian, Gay, Biseksual dan Transgender (LGBT).

Ahli kumpulan tersebut membuat adegan bercium sesama jenis (lelaki dengan lelaki) atas pentas.

Kumpulan itu turut dilihat minum dari botol yang dipercayai berisi minuman beralkohol serta didakwa meludah dan merosakkan kamera dron pihak penganjur.

Hamzah, yang adalah bekas Menteri Dalam Negeri, berkata tidak pernah membenarkan kumpulan kontroversi seperti 1975 masuk ke Malaysia semasa berkuasa.

Kerajaan, tambahnya, sepatutnya menolak permohonan kumpulan itu sejak awal lagi.


Tiga hari cuaca maksimum 37°C diklasifikasikan gelombang haba

Orang ramai digesa untuk minum lebih banyak air, mengamalkan tabiat menyejukkan badan dan menghidratkan serta mengurangkan aktiviti luar ketika musim panas sekarang ini.

Jabatan Kesihatan Sabah berkata gelombang haba adalah tempoh masa di mana suhu melebihi darjah purata maksimum biasa.

Di Malaysia, gelombang haba dikelaskan apabila purata suhu maksimum harian melebihi 37°C selama tiga hari berturut-turut, kata jabatan itu.

Keadaan seperti ini biasanya berlaku pada bulan Mac dan April.

Antara perkara yang boleh diamalkan orang ramai ketika musim panas, termasuk menggunakan payung atau topi ketika berada di luar di bawah matahari, minum banyak air, menahan diri daripada duduk di dalam kereta tanpa penghawa dingin atau tingkap dibuka, dan menghidupkan kipas atau penghawa dingin untuk kekal sejuk.

Orang ramai juga digalakkan untuk memakai bahan pakaian berwarna terang dan nipis serta mengurangkan pengambilan kafein atau alkohol dalam tempoh ini.

Ketika gelombang haba, risiko jerebu juga meningkat – terutamanya apabila pembakaran terbuka tidak dihalang, kata jabatan itu.

Jabatan itu juga menggesa orang ramai untuk menghentikan pembakaran terbuka.

Mereka yang terjejas oleh situasi jerebu jangka panjang boleh mengalami gatal tekak dan sakit yang membawa kepada batuk, hidung berair dan bersin, kesukaran bernafas, mata pedih dan berair, gatal-gatal pada kulit dan sakit dada.

Orang ramai dinasihatkan supaya sentiasa memantau keadaan cuaca harian dan menjalani kehidupan seharian mengikut garis panduan keselamatan dan kesihatan semasa cuaca ini.


PN tawar pelan pembangunan Johor 10 tahun jika menang PRN

Perikatan Nasional (PN) menawarkan pelan pembangunan ekonomi Johor bagi tempoh 10 tahun sekiranya memenangi Pilihan Raya Negeri (PRN) Johor, kata Pengerusi PN Tan Sri Muhyiddin Yassin.

Beliau memberi jaminan bahawa pengalamannya yang luas dalam memimpin negara serta pernah menjadi Menteri Besar Johor dapat membantu negeri ini, lapor Bernama.

“Ya, kita akan merangka pelan, mungkin 10 tahun ke hadapan, daripada sekarang ke 10 tahun, bagaimana Johor boleh melonjak dalam semua sektor ekonomi,” katanya ketika soal jawab dan bersarapan bersama kira-kira 50 wakil pertubuhan bukan kerajaan di sebuah restoran di Bandar Baru Uda, di Johor Bahru, hari ini.

Beliau berkata demikian ketika menjawab soalan mengenai strategi dan bentuk transformasi ekonomi yang akan dibawa oleh PN, di bawah pimpinannya, di Johor.

Bekas perdana menteri itu sebelum ini menawarkan diri menjadi penasihat ekonomi Johor sekiranya PN menang dalam PRN tersebut.

Muhyiddin yang juga Pengerusi Majlis Pemulihan Negara (MPN) berkata, satu pasukan yang akan dibentuk daripada kalangan pakar akan merangka pelan ekonomi baharu Johor.

Beliau juga akan mengarahkan menteri dalam sektor ekonomi berkaitan untuk turun memberi penerangan.

“Ini (pelan) akan mencakupi semua bidang perniagaan, peruncitan, pelancongan pertanian dan lain-lain.

“Johor ada potensi-potensi yang cukup baik, seperti pelancongan. Tapi apakah langkah lain yang kita buat, supaya pelancong akan datang ke Johor dan berbelanja besar misalnya. Itu penting untuk kita lihat,” katanya.

Beliau berkata menerusi pelan itu juga, PN akan turut meneliti pendapatan per kapita rakyat terutama dengan pandemik yang telah menyebabkan kedudukan ekonomi segelintir besar masyarakat terjejas teruk.

“Usaha kita supaya ada peningkatan dalam tempoh lima hingga 10 tahun. Ini akan memerlukan banyak perkara untuk kita lihat.

“Antara lain, kita juga nak lihat sebahagian besar anak kita yang sudah keluar daripada sistem pendidikan boleh dapat kerja,” katanya yang juga Presiden Bersatu.

Suruhanjaya Pilihan Raya menetapkan hari penamaan calon bagi PRN Johor pada 26 Feb ini manakala pengundian awal pada 8 Mac dan hari mengundi pada 12 Mac.


Skala gred SPM palsu tular di media sosial, kata KPM

Kecoh ‘Skala Gred SPM’ palsu yang tular dalam media sosial bukan daripada Lembaga Peperiksaan, kata Kementerian Pendidikan Malaysia (KPM).

Penularan ‘Skala Gred SPM’ seakan memberi gambaran gred permarkahan sebenar Sijil Pelajaran Malaysia (SPM) tahun 2020 serta boleh mengelirukan orang ramai, terutamanya ibu bapa dan calon peperiksaan itu.

“Adalah ditegaskan bahawa ‘Skala Gred SPM’ yang tular tersebut adalah bukan milik Lembaga Peperiksaan, KPM.

“Lembaga Peperiksaan telah membuat laporan polis pada jam 10.31 malam hari ini dan juga laporan kepada Suruhanjaya Komunikasi dan Multimedia bagi siasatan lanjut,” kata KPM.

Kenyataan itu menyebut dakwaan tersebut mencemar imej, kewibawaan dan kredibiliti Lembaga Peperiksaan sebagai badan pentaksiran negara dan menggugat ketenteraman awam.

Kenyataan itu merujuk kepada hantaran di media sosial Facebook milik ‘MamaMia Mia’ hari ini mengenai ‘Skala Gred SPM’ dengan kapsyen “Patut aku pelik budak2 sekarang berderet A.” dan “#bilasekolahdipolitikkan”.

Skala gred yang kini tular itu menunjukkan jadual skala markah diturunkan, antaranya untuk Matematik Tambahan, pelajar mendapat A- meskipun memperoleh skor hanya 50, manakala Bahasa Inggeris dan Melayu, dengan skor 66, pelajar memperoleh A-.


58,780 kanak-kanak lengkap vaksinasi

Lebih 69.10 juta dos vaksin Covid-19 telah diberikan kepada populasi di Malaysia, termasuk rakyat asing, sejak Program Imunisasi Covid-19 Kebangsaan (PICK) dilancarkan 24 Februari 2021 hingga semalam.

Daripada jumlah itu, 25,870,912 atau 79.2 peratus telah lengkap dua dos, 27,543,413 atau 84.3 peratus menerima sekurang-kurangnya satu dos.

Selain itu, seramai 22,955,772 atau 97.6 peratus individu dewasa telah menerima dua dos vaksin, manakala 23,232,836 atau 98.8 peratus lagi menerima sekurang-kurangnya satu dos.

Kementerian Kesihatan (KKM) juga memaklumkan seramai 15,899,713 atau 67.6 peratus individu dewasa telah menerima dos penggalak sejak pelaksanaannya bermula 13 Oktober 2021 hingga semalam.

Sejak September tahun lalu juga, seramai 2,856,360 atau 91.8 peratus remaja berusia 12 hingga 17 tahun telah lengkap divaksinasi, manakala 2,956,063 atau 95.0 peratus menerima sekurang-kurangnya satu dos.

Selain itu, seramai 13,778 kanak-kanak berusia lima hingga 11 tahun telah menerima suntikan kedua vaksin masing-masing semalam, menjadikan keseluruhannya 58,780 atau 1.7 peratus kanak-kanak telah lengkap divaksinasi.

Seramai 1,354,514 atau 38.2 peratus kanak-kanak lagi menerima sekurang-kurangnya satu dos.


PRN: Lagi ADUN DAP digugur, diberi jawatan dalam badan berkanun

Selepas ADUN DAP dari Selangor, Ean Yong Hian Wah ditawarkan jawatan dalam badan berkanun ekoran digugurkan daripada dicalonkan pada PRN, seorang lagi ADUN DAP kali ini dari Pulau Pinang yang digugurkan turut mendapat tawaran sama.

Menteri Pengangkutan, Anthony Loke mengumumkan akan mencadangkan ADUN Paya Terubong selama tiga penggal, Yeoh Soon Hin untuk dilantik sebagai Pengerusi Suruhanjaya Pelabuhan Pulau Pinang (SPPP) yang baharu.

“Saya ingin ambil kesempatan ini utk umumkan bahawa selaku menteri pengangkutan saya juga akan mencadangkan Yeoh selaku Pengerusi SPP,” katanya selepas membuat pengumuman senarai 19 calon DAP yang akan bertanding pada PRN Pulau Pinang, Ogos depan.

Loke mengumumkan Wong Ho Wai sebagai calon PH bagi mempertahankan kerusi DAP itu menggantikan Yeoh yang merupakan Exco Pembangunan Pelancongan, Seni, Budaya dan Warisan Pulau Pinang.

Semalam, Loke mencadangkan ADUN Seri Kembangan, Ean Yong Hian Wah dilantik sebagai pengerusi Lembaga Pelabuhan Klang selepas digugurkan daripada mempertahankan kerusi dimenangi tiga penggal itu sejak 2008.

Namun, Bersih menggesa Kementerian Pengangkutan mempertimbangkan cadangan itu dan berkata lantikan itu sepatutnya dilakukan berdasarkan merit dan bukannya atas faktor naungan politik.


Bekas diplomat, anak mengaku tidak bersalah tanam 102 pokok ganja

Seorang bekas diplomat dan anak lelakinya mengaku tidak bersalah di Mahkamah Sesyen Raub hari ini, atas pertuduhan menanam pokok ganja, bulan lepas.

Datuk Zainal Abidin Alias, 78, dan Mohamed Rizal, 53, membuat pengakuan itu selepas pertuduhan dibacakan di hadapan Hakim Ahmad Faizadh Yahaya, lapor Bernama.

Dua beranak itu didakwa bersama-sama telah menanam sejumlah 102 pokok ganja di sebuah rumah di Kampung Sum-Sum Hilir, Janda Baik, Bentong pada 6.10 petang, 21 Mei lepas.

Pertuduhan dikemukakan mengikut Seksyen 6B Akta Dadah Berbahaya 1952 (Akta 234) dibaca bersama Seksyen 34 Kanun Keseksaan yang membawa hukuman penjara seumur hidup dan rotan tidak kurang enam kali, jika sabit kesalahan.

Pendakwaan dikendalikan Pengarah Pendakwaan Pahang Mohammad Khalid Ab Karim, Timbalan Pendakwa Raya Hayda Faridzal Abu Hassan dan Anisah Pisol manakala tertuduh diwakili peguam Rahmat Hazlan.

Pada prosiding itu, pihak pendakwaan memaklumkan tiada jaminan ditawarkan kepada kedua-dua tertuduh manakala Rahmat memberitahu pihaknya telah menghantar representasi kepada Jabatan Peguam Negara pada 2 Jun lepas berhubung pertuduhan terhadap anak guamnya.

Mahkamah menetapkan sebutan semula kes pada 22 Julai.

Pada Jumaat lepas, mereka dihadapkan ke Mahkamah Majistret Bentong atas pertuduhan mengedar 1,020 gram dadah jenis ganja dan menyimpan 60 mililiter minyak ganja dan bagi pertuduhan itu mereka didakwa mengikut Seksyen 39B akta sama yang boleh dijatuhkan hukuman gantung sampai mati jika sabit kesalahan.

Selain itu, Mohamed Rizal juga berdepan pertuduhan menggunakan dadah jenis THC di pejabat narkotik, Ibu Pejabat Polis Daerah Bentong pada 8.40 malam, 23 Mei lepas.


Polis tahan lelaki rampas beg wanita langgar keretanya

Polis menahan seorang lelaki yang dipercayai merampas beg tangan dari sebuah kenderaan yang melanggar keretanya di Kilometer 14.6 Lebuhraya Persekutuan arah Klang ke Kuala Lumpur bagi membantu siasatan semalam.

Ketua Polis Daerah Shah Alam ACP Baharudin Mat Taib dalam kenyataan memaklumkan suspek yang berusia 56 tahun itu ditahan pada pukul 6.30 petang selepas hadir bagi membuat laporan polis berkaitan kemalangan jalan raya itu di Ibu Pejabat Polis Daerah Shah Alam, menurut laporan Bernama.

Beliau berkata kejadian berlaku pada kira-kira pukul 1.33 petang apabila seorang wanita yang memandu kereta BMW dari arah Klang menghala Kuala Lumpur terlanggar belakang kenderaan milik lelaki berkenaan.

Kertas siasatan berhubung kes itu telah dibuka di bawah Seksyen 379 dan Seksyen 323 Kanun Keseksaan.

Ketika ini tular di media sosial satu video berdurasi 1.30 saat yang memaparkan seorang lelaki dilihat mengambil beg tangan wanita itu dan meminta wanita berkenaan mengikutnya ke balai polis untuk membuat laporan.


Lebih setengah juta dos vaksin Covid-19 diberikan semalam

Jumlah pemberian vaksin Covid-19 semalam mencatat rekod tertinggi apabila 507,050 dos suntikan diberikan kepada penerima di seluruh negara sejak program vaksinasi peringkat kebangsaan dilancarkan Februari lalu.

Menteri Kesihatan Datuk Seri Dr Adham Baba dalam perkongsian di Twitter beliau hari ini berkata, daripada jumlah itu sebanyak 335,977 dos membabitkan penerima pertama, manakala 171,073 lagi penerima melengkapkan dos kedua masing-masing.

Katanya Selangor kekal merekodkan jumlah pemberian tertinggi harian iaitu sebanyak 131,222 dos membabitkan 95,278 suntikan pertama dan 35,944 individu melengkapkan dos kedua masing-masing.

Ini diikuti Kuala Lumpur sebanyak 88,383 dos membabitkan 56,524 dos pertama dan 31,859 dos kedua; Sarawak – 53,579 (10,216 dos pertama dan 43,363 dos kedua); Johor – 36,369 (31,707 dos pertama dan 4,662 dos kedua); Perak – 31,671 (20,568 dos pertama dan 11,103 dos kedua); dan Pulau Pinang – 30,055 (23,391 dos pertama dan 6,664 dos kedua).

Data 22 Julai 2021

Dr Adham berkata jumlah harian terbaharu itu menjadikan keseluruhan pemberian dos di seluruh negara meningkat kepada 16,024,916 dos membabitkan 10,920,861 dos pertama dan 5,104,054 dos kedua.

Lembah Klang yang merangkumi Selangor, Kuala Lumpur dan Putrajaya kekal merekodkan jumlah tertinggi pemberian vaksin 5,903,315 dos membabitkan 4,434,069 dos pertama dan 1,469,246 dos kedua.

Sarawak di tempat kedua dengan 2,670,938 membabitkan 1,617,938 dos pertama dan 1,053,000 dos kedua; dan Johor ketiga sebanyak 1,180,931 (789,971 dos pertama dan 390,960 dos kedua).

Sebelum ini jumlah tertinggi pemberian dos vaksin Covid-19 direkodkan kelmarin (21 Julai 2021) membabitkan 446,052 suntikan.

Data 22 Julai 2021


Hampir 13.6 juta penduduk Malaysia lengkap divaksin

Sebanyak 420,164 dos vaksin diberikan semalam membabitkan 155,004 penerima dos pertama dan 265,160 lagi melengkapkan dos kedua masing-masing, menurut data dikongsi Jawatankuasa Khas Jaminan Akses Bekalan Vaksin Covid-19 (JKJAV), hari ini.

Menurut data itu enam negeri mencatatkan pemberian vaksin tertinggi membabitkan Johor sebanyak 71,061 dos; Sabah (49,772 dos); Selangor (42,128 dos); Perak (38,006 dos); Pulau Pinang (35,802 dos); dan Kedah (34,815 dos).

Sejak Program Imunisasi Covid-19 Kebangsaan (PICK) dilancarkan Februari lalu sehingga semalam, lebih 32.2 juta dos vaksin Covid-19 diberikan membabitkan 18,631,593 dos pertama dan 13,580,934 dos kedua.

Lembah Klang yang merangkumi Selangor, Kuala Lumpur dan Putrajaya merekodkan jumlah pemberian vaksin tertinggi iaitu lebih 12 juta dos.

Berikut adalah pecahan jumlah pemberian vaksin mengikut negeri:

Data 24 Ogos 2021


Kalau aku ‘Menteri Traffic Jam’

‘Traffic Jam’ dah jadi macam perkataan Melayu sebab semua orang termasuk makcik dan pakcik di kampung pun cakap ‘traffic jam’ kalau dia orang bercakap pasal kesesakan jalan raya.

Masalah ‘traffic jam’ khasnya di negeri-negeri tertentu terutamanya di Kuala Lumpur yang bertambah teruk kebelakangan ini langsung takde siapa yang nak fikir cara mengatasinya.

Dengar sini…. Kalau aku jadi ‘Menteri Traffic Jam’, aku akan jadikan tujuh hari seminggu sebagai hari bekerja secara bergilir-gilir untuk menggurangkan jumlah kenderaan di jalan raya.

Mengapa rigid sangat tetapkan lima hari bekerja yang menyeksakan sedangkan ada dua hari lagi yang tidak digunakan sepenuhnya. Mengapa semua orang nak cuti hari Sabtu dan Ahad?

Di Kedah, Kelantan, Terengganu dan Johor, takde masalah pun kerja hari Ahad. Di negeri-negeri ini pulak, jika perlu, ada kumpulan yang dibenarkan bekerja pada hari Jumaat, jika tujuannya untuk mengurangkan traffic jam.

Mungkin ada yang berkata Sabtu dan Ahad orang buat majlis kahwin. Tak semestinya. Kahwin lah hari lain, apa salahnya. Kalau majlis itu hari bekerja datanglah pada waktu makan tengah hari. Lagi jimat belanja.

Waktu bekerja dan balik pula dilakukan secara berperingkat supaya mereka tidak keluar dan balik serentak sebagaimana sekarang. Ada masuk jam 8.00 pagi, 10.00 pagi dan 12.00 t/hari. Contoh, kalau masuk jam 12.00 t/hari sekali pun balik pukul 8.00 malam.

Sebelum ini pun jika mereka balik pukul 5.00 petang sekali pun pun sampai rumah pukul 8.00 atau 9.00 malam juga sebab sangkut di jalan raya. Jadi, mereka boleh uruskan anak sekolah sebelah pagi dulu. Lagi jimat masa.

Pasar basah hanya dibuka jam 9.00 pagi selepas orang bekerja jam 8.00 pagi masuk kerja atau selepas hantar anak ke sekolah.. Jadi, kumpulan ini tak bertembung.

Pusat beli-belah atau mall hanya dibuka pada jam 12.00 tengah hari supaya tak bertembung dengan orang yang masuk kerja pukul 10.00 pagi. Selama ini pun orang datang ke mall tengah hari. Tutup mall pukul 12.00 malam sebab dibuka dua jam lewat daripada biasa.

Kementerian termasuk perkhidmatan di kaunter boleh buat sistem bekerja macam kerja di kilang. Bank pun sama kecuali Jabatan yang ada hubungan transaksi dengan luar negara.

Rawatan kesihatan di hospital boleh dibuat secara berperingkat dan masa perkhidmatan boleh dipanjangkan mengikut kesesuaian.

Kalau penyuraian traffic boleh dilakukan dengan perubahan waktu bekerja, masalah traffic jam boleh dikurangkan.
OK lah aku bagi sikit dulu. Senang-senang nanti, aku bagi lagi.

Kalau idea aku munasabah, kau orang boleh sokong dan tokok tambah. Kalau idea aku mengarut, kau orang boleh sama-sama belasah.

Itu sahaja

Mior Kamarul Mior Shahid
Bekas Ketua Pengarang

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


KJ bakal putuskan segera tawaran Muhyiddin

Bekas pemimpin UMNO, Khairy Jamaluddin memberitahu beliau bakal memberi respons terhadap tawaran yang dibuat oleh Presiden Bersatu, Tan Sri Muhyiddin Yassin pada masa terdekat.

Kata bekas menteri kesihatan itu, tidak adil jika beliau terus membuat mana-mana pihak menunggu lama.

“Oleh itu, pada masa akan datang saya akan menyampaikan keputusan saya kepada Tan Sri Muhyiddin Yassin,” katanya selepas program Designing the Future bertajuk What’s Next For Malaysia yang diadakan di UCSI University Campus Kuala Lumpur, hari ini.

Sebelum ini, Muhyiddin menawarkan bekas menteri belia dan sukan itu untuk menyertai Bersatu dengan jawatan sebagai ahli MPT Bersatu namun Khairy maminta diberi masa untuk mempertimbangkan tawaran tersebut.

Jelasnya, tawaran itu dibuat selepas mengambil kira kemampuan Khairy memberi sumbangan bagi memperkukuhkan kedudukan Bersatu, selain ketokohannya sebagai pemimpin politik muda.

Semalam, Timbalan Presiden Bersatu, Datuk Seri Ahmad Faizal Azumu meminta agar Khairy tidak mengambil masa terlalu lama untuk membuat keputusan berkait tawaran itu.

Untuk rekod, Khairy sebelum ini dipecat UMNO sebelum berlangsung pemilihan parti kerana hasratnya untuk bertanding melawan Presiden, Datuk Seri Ahmad Zahid Hamidi.


Bank Indonesia naikkan kadar faedah 50 mata asas

Bank pusat Indonesia hari ini (Khamis, 22 September 2022) menaikkan kadar dasar semalaman (OPR) lebih daripada jangkaan kerana ia berusaha untuk mengekang inflasi selepas kerajaan menaikkan harga bahan api bersubsidi awal bulan ini, sambil turut menyokong mata wang rupiah.

Dalam keputusannya hari ini, Bank Indonesia (BI) menaikkan kadar faedah sebanyak 50 mata asas (bps) kepada 4.25 peratus.

Daripada 30 ahli ekonomi yang ditinjau oleh Reuters, 27 telah menjangkakan pergerakan 25 mata asas, manakala baki tiga lagi bertaruh pada kenaikan kadar 50 bps yang lebih besar.

Keputusan menetapkan kadar itu dibuat selepas kerajaan menaikkan harga bahan api kira-kira 30 peratus awal bulan ini, satu langkah yang dikatakan Gabenor BI Perry Warjiyo akan mendorong inflasi ke puncak di atas 6 peratus dan inflasi teras pada 4.6 peratus menjelang akhir tahun, sebelum mereda.

“Keputusan untuk menaikkan kadar faedah adalah langkah awal dan berpandangan ke hadapan untuk menurunkan jangkaan inflasi dan memastikan inflasi teras kembali ke dalam julat sasarannya menjelang separuh kedua 2023,” kata Warjiyo pada sidang media secara maya.

Kenaikan kadar itu juga harus membimbing kadar pertukaran rupiah kembali untuk mencerminkan nilai asasnya, katanya, sambil menambah bahawa mata wang itu sepatutnya mengukuh berikutan eksport Indonesia yang kukuh.

Rupiah, bersama mata wang Asia lain, berada di bawah tekanan pada Khamis selepas Rizab Persekutuan AS (Fed) menaikkan kadar faedah sebanyak 75 bps.

Bank pusat Indonesia memulakan kitaran kenaikan OPRnya bulan lepas, yang pertama sejak 2018, di tengah-tengah tekanan harga yang meningkat.

Kadar inflasi tahunan ialah 4.69 peratus pada Ogos, dan Warjiyo berkata ia akan meningkat kepada 5.89 peratus bulan ini berikutan kesan serta-merta kenaikan harga bahan api.

“Inflasi kita secara relatifnya terkawal berbanding dengan negara lain dan, sudah tentu, keperluan untuk meningkatkan kadar faedah secara agresif adalah tidak perlu di Indonesia,” kata Warjiyo.

Julat sasaran BI untuk inflasi ialah 2 peratus hingga 4 peratus untuk 2022 dan 2023.

“BI menetapkan skala kenaikan kadar faedah untuk mengukuhkan jangkaan inflasi selepas kenaikan subsidi bahan api serta menyokong pasaran kewangan ketika Fed menimbang pek mata wang serantau, termasuk rupiah,” kata Radhika Rao, pakar ekonomi kanan di DBS Bank di Singapura.

BI mengekalkan pandangannya bahawa ekonomi terbesar Asia Tenggara itu terus pulih daripada kesan pandemik Covid-19 dan pertumbuhan Keluaran Dalam Negara Kasar 2022 akan berat sebelah ke arah hujung atas julat unjuran 4.5 peratus hingga 5.3 peratus.

Ekonomi Indonesia berkembang 5.44 peratus tahun ke tahun pada suku kedua, lebih daripada jangkaan, dirangsang oleh eksport dan penggunaan swasta selepas kelonggaran sekatan Covid-19. – Agensi


Dokumen saman Pulau Batu Puteh tak boleh didedahkan

Mahkamah Tinggi Kuala Lumpur hari ini membenarkan permohonan Perdana Menteri dan Kerajaan Malaysia, supaya semua dokumen dalam kes saman berhubung penarikan balik semakan semula keputusan Mahkamah Keadilan Antarabangsa (ICJ) di Hague, Belanda berkenaan tuntutan Pulau Batu Puteh, tidak didedahkan kepada pihak yang tidak terlibat dalam kes saman itu.

Peguam Kanan Persekutuan (SFC) Ahmad Hanir Hambaly yang mewakili Perdana Menteri dan Kerajaan Malaysia selaku defendan, berkata Hakim Datuk Rozana Ali Yusoff memutuskan demikian selepas membenarkan pemohonan perintah perlindungan yang difailkan pihaknya pada 29 November tahun lepas, lapor Bernama.

“Mahkamah menetapkan 1 Mac ini untuk pengurusan kes selanjutnya,” katanya ketika dihubungi pemberita selepas prosiding pendengaran permohonan itu secara dalam talian, yang turut disertai SFC Shamsul Bolhassan.

Peguam Mohaji Selamat yang mewakili Mohd Hatta Sanuri selaku plaintif dalam saman itu ketika dihubungi, turut mengesahkan perkara tersebut.

Berdasarkan notis permohonan, defendan-defendan memohon perintah bahawa semua material dan dokumen yang dikemukakan sebagai ekshibit dalam sebarang permohonan interlokutari dan perbicaraan kes saman itu (dokumen-dokumen sulit), hanya boleh didedahkan kepada pihak-pihak dalam kes tersebut, peguam yang mewakili plaintif dan defendan, saksi-saksi perbicaraan serta pihak-pihak yang difikirkan perlu oleh mahkamah.

Mereka juga memohon perintah bahawa pihak-pihak yang diberi akses kepada dokumen-dokumen sulit, hendaklah pada setiap masa menjaga kesulitan dan kerahsiaan dokumen sulit berkenaan termasuklah tidak mendedahkan kepada mana-mana pihak, selain daripada mereka yang dibenarkan oleh mahkamah.

Selain itu, salinan bercetak dokumen dalam kes saman berkenaan (sekiranya perlu), diperintahkan hendaklah disimpan dengan selamat oleh hakim yang mendengar kes saman terbabit.

Turut dipohon, satu perintah untuk memastikan dokumen sulit tidak dikategorikan sebagai umum, dan tidak boleh dibuka untuk pemeriksaan atau apa-apa salinan dalam apa jua bentuk termasuk pemeriksaan dalam talian secara e-filing, selain memohon prosiding dan perbicaraan kes saman itu dijalankan secara tertutup.

Permohonan tersebut dibuat atas alasan antaranya dokumen dan maklumat yang akan didedahkan dalam kes saman itu, adalah berstatus dokumen berperingkat dan bertaraf rahsia besar di bawah Akta Rahsia Rasmi 1972.

“Dokumen serta maklumat yang akan didedahkan dalam kes saman itu perlu dilindungi, bagi mengelak sebarang perselisihan faham dan demi menjaga hubungan baik antara Kerajaan Malaysia dan Kerajaan Singapura, serta perintah perlindungan itu bagi mengelak material dan maklumat yang terkandung dalam dokumen-dokumen sulit, dimanipulasi dan disalahgunakan oleh pihak-pihak yang tidak bertanggungjawab,” menurut kedua-dua defendan dalam permohonan itu.

Pada 2018, Kerajaan Pakatan Harapan (PH) di bawah kepemimpinan Perdana Menteri Tun Dr Mahathir Mohamad menarik balik permohonan semakan terhadap keputusan ICJ, sebelum kes itu dijadualkan didengar pada 11 Jun 2018.

Pada 28 Mei tahun lepas, Mohd Hatta, 46, memfailkan tindakan saman itu mewakili dirinya dan mewakili lebih 32 juta rakyat Malaysia yang terkesan dengan penarikan balik semakan semula keputusan ICJ oleh kedua-dua defendan, tanpa membincangkan dan membentangkannya terlebih dahulu di Parlimen.

Dalam pernyataan tuntutannya, Mohd Hatta memohon perintah supaya kedua-dua defendan memberi penjelasan bertulis, mengapa mereka telah menarik diri daripada semakan semula keputusan ICJ berkenaan dengan tuntutan Pulau Batu Puteh terhadap Singapura pada 1 Jun 2018, sedangkan permohonan semakan semula dengan bukti kukuh telah dimulakan dan difailkan sejak 3 Februari 2017.

Mohd Hatta turut memohon deklarasi bahawa kedua-dua defendan membayar ganti rugi kepada setiap rakyat Malaysia berdasarkan nilai tanah Pulau Batu Puteh, dan berdasarkan kerugian ekonomi dialami seluruh rakyat Malaysia termasuk plaintif secara sama rata berjumlah paling kurang RM10 juta.

Turut dimohon perintah supaya kedua-dua defendan mendedahkan secara terperinci jumlah semua kos yang telah dibelanjakan oleh defendan kedua (kerajaan), untuk persediaan permohonan semakan semula keputusan ICJ pada 3 Februari 2017 sehingga defendan-defendan menarik diri secara tiba-tiba pada 1 Jun 2018.


PM, menteri tak beri perhatian perakuan penting bantu PMKS: Muhyiddin

Majlis Pemulihan Negara (MPN) kecewa apabila perakuan penting MPN kepada Kabinet untuk membantu menangani masalah aliran tunai dan pembiayaan Perusahaan Mikro, Kecil dan Sederhanan (PMKS) yang menyumbang 37% kepada KDNK negara tidak mendapat perhatian segera Perdana Menteri Datuk Seri Ismail Sabri Yaakob dan menteri yang berkaitan.

Pada sidang akhbar di Kuala Lumpur hari ini Pengerusi MPN, Tan Sri Muhyiddin Yassin berkata, kelewatan bertindak dalam hal tersebut adalah sesuatu yang tidak dapat diterima.

Beliau menjelaskan, MPN telah mengemukakan dua perakuan utama kepada kerajaan untuk mengatasi masalah yang dihadapi PMKS itu.

‘’Pertamanya ialah penubuhan Jawatankuasa Tindakan Khas Berkenaan Isu Kekangan Aliran Tunai dan Pembiayaan Dalam PMKS yang diterajui oleh Kementerian Pembangunan Usahawan dan Koperasi yang diputuskan dalam mesyuarat MPN pada 2 Disember 2021.

‘’Keduanya ialah beberapa cadangan yang lebih spesifik untuk membantu industri PMKS, iaitu supaya Bank Negara Malaysia (BNM) memberikan kebenaran kepada pihak bank meneruskan program penjadualan atau penstrukturan semula pembiayaan (moratorium) dan tidak mengklasifikasikan pembiayaan yang diberikan penjadualan atau penstrukturan semula sebagai “Tahap 3” bagi pelanggan yang memilih opsyen ini.

‘’Perakuan ini telah diputuskan dalam mesyuarat MPN pada 14 April 2022 dan dikemukakan untuk kelulusan Kabinet menerusi Memorandum Jemaah Menteri (MJM) pada 18 Mei 2022,’’ katanya.

Muhyiddin berkata, beliau telah membangkitkan perkara itu pada 12 September lalu dan Perdana Menteri memberi maklum balas akan berbincang terlebih dahulu dengan kementerian-kementerian yang berkaitan sebelum membuat keputusan.

‘’Baru minggu lepas Menteri Pembangunan Usahawan dan Koperasi dalam kenyataan kepada media memberitahu bahawa kementeriannya akan menimbangkan cadangan ini.

’Saya berasa agak hairan kerana Memorandum Jemaah Menteri mengenai perakuan ini telah pun diangkat kepada Kabinet pada 18 Mei 2022. Adakah Kabinet tidak membincangkan perakuan penting MPN ini dalam mesyuaratnya lebih 4 bulan lalu? Atau MJM ini dibentangkan kepada Kabinet tetapi tidak dibincang secara terperinci?,’’ soal beliau.

Sehubungan itu Muhyiddin yang juga bekas Perdana Menteri menganggap ia sesuatu yang agak mengecewakan dan bimbang kerana sebarang kelewatan di pihak kerajaan dalam memacu pemulihan negara akan memberi kesan buruk kepada rakyat.

‘’Ramai pakar-pakar ekonomi tempatan dan antarabangsa menjangkakan dunia akan mengalami kemelesetan ekonomi pada tahun hadapan. Sekiranya negara kita tidak berada pada landasan pemulihan yang kukuh pada tahun ini, cabaran yang akan dihadapi oleh rakyat dan negara pada tahun hadapan adalah lebih meruncing,’’ katanya.

Berikutan itu, kata beliau, MPN menggesa kerajaan supaya memberi keutamaan kepada peningkatan kadar kemiskinian bandar dan luar serta bantuan segera kepada PMKS terutama moratorium untuk memulih aliran wang PMKS yang terkesan. – WartaRakyat


Tiada CSA dengan kerajaan hanya memorandum persefahaman, kata PH

Blok pembangkang bersetuju untuk membincangkan sebuah memorandum persefahaman dengan kerajaan bawah pentadbiran Perdana Menteri Datuk Seri Ismail Sabri Yaakob dan bukan bersetuju dengan Perjanjian Kepercayaan dan Perbekalan (CSA).

Majlis Presiden Pakatan Harapan (PH) dalam satu kenyataan berkata sedang berbincang sebuah memorandum persefahaman di antara pembangkang dan kerajaan, ia termasuk cadangan tambahan kepada tujuh reformasi yang diumum Ismail Sabri semalam.

“Memorandum persefahaman ini adalah susulan kepada pertemuan yang telah diadakan di antara pimpinan tertinggi Pakatan Harapan, iaitu Dato’ Seri Anwar Ibrahim, Lim Guan Eng, Mohamad bin Sabu, bersama Perdana Menteri pada 25 Ogos lalu,” katanya dalam satu kenyataan hari ini.

PH juga berkata sudah mengadakan siri pertemuan melibatkan wakil PM yang terdiri daripada:

Wakil kerajaan

• YB Datuk Seri Hamzah Zainudin, Menteri Dalam Negeri
• YB Datuk Seri Takiyuddin Hassan, Menteri Tenaga dan Sumber Asli
• YB Datuk Seri Dr Wan Junaidi Tuanku Jaafar, Menteri di Jabatan Perdana Menteri (Parlimen dan Undang-Undang)
• YB Tan Sri Annuar Musa, Menteri Komunikasi dan Multimedia
• YB Senator Tengku Datuk Seri Utama Zafrul Tengku Abdul Aziz, Menteri Kewangan

Wakil PH:

• YB Datuk Seri Saifuddin Nasution Ismail, Setiausaha Agung PKR
• YB Datuk Seri Salahuddin Ayub, Timbalan Presiden Amanah
• YB Anthony Loke, Setiausaha Organisasi DAP
• YB Gobind Singh Deo, Timbalan Pengerusi Kebangsaan DAP
• YB Datuk Seri Shamsul Iskandar Mohd Akin, Ketua Penerangan PKR
• YB Fahmi Fadzil, Pengarah Komunikasi PKR

Menurut kenyatan itu, pertemuan yang berlangsung semalam membincangkan sejumlah perkara dasar dan program khusus di mana penekanan juga diberikan kepada keperluan menjalankan reformasi dalam bidang ekonomi dan kesihatan awam bagi menangani pandemik Covid-19.

Selain itu, isu urusan perjalanan Parlimen, soal pengabsahan, dan perkara berkaitan penambahbaikan tatakelola kerajaan turut dibincangkan.

Turut ditekankan PH berhubung suntikan fiskal tambahan sebanyak RM45 bilion perlu dibuat kepada Dana Covid-19 RM65 bilion yang kini hanya berbaki RM8.6 bilion untuk menangani pandemik Covid-19 dan memberikan bantuan kewangan kepada rakyat.

“Secara dasarnya, Pakatan Harapan cenderung untuk mempersetujui memorandum persefahaman ini demi menyelamatkan nyawa dan mata pencarian rakyat, tertakluk kepada perincian penambahbaikan draf yang perlu diperhalusi wakil kedua-dua pihak sebelum boleh dimuktamadkan,” kata kenyataan itu lagi.

Pembangkang sebelum ini mengesahkan sedang berunding CSA dengan pihak kerajaan ia selepas menolak tawaran sebelum ini yang dibuat Tan Sri Muhyiddin Yassin ketika krisis politik sedang panas.

Bagaimanapun, pembangkang yang menolak tawaran tersebut sebelum ini kini dilihat beria-ria pula untuk menerima tawaran tersebut yang ditawarkan PM yang mewakili parti UMNO.